PRÍSPEVOK DO KRONIKY OBCE
 
ZEMIANSKE KOSTOĽANY

ZA ROK 2013

ZAPÍSALA: Mgr. MARIANA PLACHÁ

V ZEMIANSKYCH KOSTOĽANOCH 30. JÚNA 2014
Obsah
ÚVOD
POLITICKÉ UDALOSTI
Voľby do vyšších územných celkov
VEREJNO – SPOLOČENSKÝ  ŽIVOT
Samospráva
Voľby starostu obce
Zmeny v samospráve
Zamestnanci obce
Všeobecne záväzné nariadenia (VZN)
Rozpočet
Oslavy
Návrat do histórie bojov SNP
Návšteva
Zbor pre občianske záležitosti (ZPOZ) Človek človeku
Jubilejné sobáše
Prijatie žiakov ZŠ
60 rokov ZPOZ
60 rokov ENO
40 rokov Domu kultúry SNP
Pamiatka zosnulých
Cena obce
Politické strany
Spoločenské organizácie a záujmové združenia
Jednota dôchodcov na Slovensku (JDS) a Denné centrum (DC) Zem. Kostoľany
Základná organizácia Slovenského zväzu protifašistických bojovníkov                (ZO SZPB)
Základná organizácia Slovenského zväzu zdravotne postihnutých (ZO SZZP)
Telovýchovná jednota Slovan Zem. Kostoľany
Menšie záujmové útvary
Detský folklórny súbor (DFS) Domovina
Hnutie kresťanských spoločenstiev detí eRKO
Letecko – modelársky krúžok
Krížovkársky krúžok
HOSPODÁRSKE POMERY
Poľnohospodárstvo
Priemysel
Otvorená elektráreň
Služby
DOPRAVA A SPOJE
Železničná doprava
Autobusová doprava
Spoje
VÝSTAVBA A ZMENY V OBCI
Odovzdanie bytoviek
Rekonštrukcia budovy MŠ
Iné práce v obci
SOCIÁLNE POMERY
Obyvateľstvo
Dôchodcovia
Zdravotníctvo
KULTÚRA
Zber šatstva
ŠKOLSTVO
Materská škola
Základná škola
ŠPORT
Futbal
Dievčenský futbal
Spomienkový zápas
Medziuličný turnaj vo futbale
Ostatné turnaje
Individuálni športovci
POČASIE
ZÁVER

ÚVOD                                                                            
	Ďalší zo sledu ubiehajúcich rokov je za nami a my sa zamýšľame, aký bol, čo priniesol, čím nás prekvapil či zaskočil, robíme skrátka jeho bilanciu z pohľadu bežného občana našej obce.
	Udalosti, ktoré nás zaujali v roku 2013, hodnotíme z aspektu celoštátneho a regionálneho. Obe hľadiská sú pre náš každodenný život rovnako dôležité, miestne udalosti bývajú v značnej miere ovplyvnené celoštátnymi, hoci naopak to býva málokedy. Zvykli sme si už reagovať, aj nahlas komentovať pohyby na našej politickej scéne, no nevieme, možno aj nechceme, ozvať sa nahlas pri rôznych prešľapoch, ba až krivdách, ktoré sa niekomu stali v našom okolí. Nie, že by verejnosť nevidela abnormality nášho sveta, a nie je ich málo, často krát občania nevedia zareagovať a ozvať sa z neznalosti problematiky, inokedy sa zámerne nechcú dostať do problémov. Je v nás zakorenená desiatkami rokov odskúšaná prax zhrnutá do známeho „dáš pokoj, máš pokoj“. Nie je to veľmi hrdinské, ale denne sa môžeme stretnúť s postojom, ako ľudia bočia od problémov, ako sa utiekajú k nezáväznému kritizovaniu na ulici, v krčme, ale aké bezútešne prázdne sú stoličky na rokovaní obecného zastupiteľstva, rôzne besedy, prednášky, verejné diskusie. Pritiahnu nanajvýš dve-tri desiatky občanov, dokonca neprídu ani tí, ktorých sa prediskutovávané problémy bezprostredne dotýkajú. Je to škoda, pretože predstaviteľom verejnej a štátnej správy chýba spätná väzba pri riešení problémov spoločnosti.
	Čo nám teda nadelil rok 2013?
	Pre nás najvýznamnejšou udalosťou roka boli doplňujúce voľby starostu obce a v jesennom termíne ďalšie voľby, tentoraz do VÚC Trenčianskeho kraja. Časť našich spoluobčanov najviac potešilo ukončenie prác na výstavbe dvoch nových bytoviek a odovzdanie priestorov rozšírenej materskej školy do užívania. Podrobnejší prehľad aktivít a udalostí, ktoré oslovili našich obyvateľov, nájdeme na ďalších stránkach kroniky obce a v aktuálnom čase sú s nimi oboznamovaní naši občania prostredníctvom webovej stránky obce a z obsahu časopisu Informátor. Ten vychádza v obci 2x do roka a podrobnejšie informuje čitateľov so životom obyvateľov aj činnosťou obecných ustanovizní – obecného úradu, obecného zastupiteľstva, škôl, o kultúrnych a športových podujatiach, o činnosti jednotlivcov aj spolkov a organizácií v obci. Obe informačné médiá uverejňujú aj fotografie k príslušným textom.
	Prežili sme rok plný akcií a udalostí osobného i celospoločenského charakteru, na ktorých participovali jednotlivci, kolektívy, úrady aj inštitúcie v obci a ktorých jediným cieľom bolo spestrenie a prípadne aj zlepšenie života jej obyvateľov.

POLITICKÉ UDALOSTI
Voľby do vyšších územných celkov
	V roku 2013 sme na celoštátnej politickej scéne zaznamenali iba jednu významnú udalosť – voľby do vyšších územných celkov  (VÚC). Naša obec geopoliticky prislúcha do Trenčianskeho kraja, a tak sme volili zástupcov za okres Prievidza do VÚC Trenčianskeho kraja.
V značnom časovom predstihu, ale už s výraznou predvolebnou rétorikou prišiel našich občanov pozdraviť kandidát na predsedu samosprávneho kraja za stranu SMER – sociálna demokracia Ing. Jaroslav Baška. Stretnutie s občanmi sa uskutočnilo dňa 6. júla 2013, v sobotu odpoludnia, na miestnej tržnici, kde sa mohli zhromaždení občania s ním porozprávať. Z jeho strany odzneli vlastné zámery v úrade predsedu VÚC a na druhej strane si zisťoval od neveľkého počtu zídených obyvateľov ich poznatky a pripomienky.
	Skutočná predvolebná kampaň pre voľby do VÚC začala až na jeseň. Dňa 29. októbra 2013 zvolali svojich priaznivcov do DK SNP kandidáti za SMER – SD. Stretnutie s našimi občanmi sa nieslo v netradičnom prostredí – vo vestibule budovy. Zúčastnení kandidáti do VÚC Trenčianskeho kraja  za SMER – SD – Ing. Ján Bodnár, RSDr. Ján Cipov, Ing. Dušan Ďuriš, PaedDr. Štefan Gaman, MUDr. Mohamed Hemza, JUDr. Martin Lukačovič, Bc. Štefan Mjartan, JUDr. Ing. Jozef Stopka, Ing. Richard Takáč, Bc. František Tám sa predstavili minimálnemu počtu našich obyvateľov a porozprávali o svojich zámeroch, ako budú obhajovať záujmy nášho okresu v spoločenstve Trenčianskeho kraja. 
	Predvolebná kampaň pre voľby do VÚC vrcholí v týždni od 4. novembra, vtedy sa zaplnili aj vývesné tabule pred OcÚ a kandidáti sa predstavili predovšetkým v regionálnej tlači, letáčikmi distribuovanými do domácností aj osobnými príhovormi v miestnom rozhlase. Čo nám v týchto voľbách chýbalo, sú zoznamy kandidátov, ktoré sme doteraz vždy obdržali domov spolu s oznámením o čase a mieste konania volieb. Kým oznámenia prišli, zoznamy kandidátov tentoraz nie, takže voliči sa s menami všetkých kandidátov do VÚC za náš okres zoznámili až vo volebnej miestnosti alebo na vývesnej tabuli pred ňou. Z počtu 70 kandidátov mohli voliči zakrúžkovaním vybrať najviac 10.	
	Voľby do VÚC sa uskutočnili dňa 9. novembra 2013, volebnou miestnosťou bola veľká sála DK SNP. Okrsková komisia pracovala v zložení: predseda Alexandra Brtková, členovia Zuzana Nehézová, Dominika Melišková, Valent Oršula, Vladimír Matejov, zapisovateľka Viera Hulínyiová.
	Výsledky volieb do VÚC Trenčianskeho kraja v obci Zem. Kostoľany:
počet oprávnených osôb zapísaných do zoznamu voličov    -     1431
počet voličov, ktorým boli vydané obálky    -    243 ...... 16,98 %
počet platných hlasovacích lístkov odovzdaných pre voľby do zastupiteľstva  -   233
počet platných hlasovacích lístkov odovzdaných pre voľby predsedu  -   232.
	Najviac hlasov pre voľby predsedu VÚC Trenčianskeho samosprávneho kraja (TSK) získal v našej obci kandidát Ing. Jaroslav Baška – 128. Najvyšší počet hlasov pre voľby do zastupiteľstva získali v našej obci JUDr. J. Stopka a Ing. D. Šimka – po 62, V. Bartoš, RSDr. J. Cipov – po 51, Ing. D. Ďuriš – 57, MUDr. M. Hemza – 53, Ing. M. Žiak – 57, Ing. R. Takáč – 40, JUDr. K. Macháčková – 39, PaedDr. Š. Gaman – 38.
VEREJNO – SPOLOČENSKÝ  ŽIVOT   
Samospráva
	Po trištvrte roku, odkedy bola naša obec vedená zástupcom starostu Ing. Goranom Kovačom, boli na 9. marca 2013 vyhlásené voľby na funkciu starostu obce.
Voľby starostu obce
	Predvolebná kampaň začala už 20. februára 2013 a počas nej sa mohli pred svojimi voličmi zviditeľniť kandidáti na tento post: 
1. Ing. Helena Kovačová
2. Milan Kováč
3. Valent Oršula
4. Ing. Jana Školíková
5. Ing. Marta Šuňalová
	Na nástenných tabuliach pred OcÚ sa objavili materiály – fotografie, volebné programy, pozvánky na predvolebné zhromaždenia. Tie sa konali v DK SNP, každý kandidát mal na svoju prezentáciu jednu hodinu. 
	Dňa 2. februára , v sobotu, pozval na stretnutie s občanmi kandidát za SMER – soc. demokraciu Valent Oršula a ako hostia sa ho zúčastnili aj predstavitelia okresného výboru SMERU – SD Ing. Stopka, R. Gavliak, V. Remeňová. Za slušnej účasti občanov kandidát na starostu obce predostrel svoje predstavy o spravovaní obce, činnosti úradu a odpovedal na položené otázky zúčastnených.
	Dňa 5. marca 2013 zvolala na predvolebné stretnutie svojich priaznivcov a občanov kandidátka s číslom 1 Ing. Helena Kovačová. Zhodnotila, čo sa v obci urobilo za uplynulé roky, keď viedla obec, podrobne oboznámila so svojimi zámermi na obdobie do roku 2014 v oblasti výstavby obce a starostlivosti o občanov. O predstavenie kandidátky prejavil záujem dostatočný počet našich obyvateľov.
	Dňa 6. marca 2013 sa voliči mohli oboznámiť s volebnými programami dvoch kandidátok – o 18. hodine sa predstavila so svojimi zámermi kandidátka č. 4 Ing. Jana Školíková, o 19. hod. kandidátka č. 5 Ing. Marta Šuňalová.
	Ing. Školíková v obsiahlom príhovore poukázala na miesta a problémy, ktoré potrebujú naliehavé riešenia – výstavba a prestavba budov, bytov, udržiavanie obecného majetku, údržba verejných priestranstiev a ulíc, predostrela zámery v oblasti kultúry a športu.
	Ing. Šuňalová sa viac zamerala na etickú stránku funkcie starostu, na medziľudské vzťahy, komunikáciu predstaviteľov obce s občanmi, podporu jednotlivých inštitúcií, kontakty s podnikmi a súkromnými podnikateľmi v obci a jej okolí.
	Možnosť osobne sa predstaviť nevyužil kandidát č. 2 Milan Kováč.
	Na všetkých stretnutiach sa zúčastnil dostatočný počet záujemcov, od 50 do 100 občanov, čo je na pomery v našej obci účasť nad očakávanie a ku koncu kampane dokonca gradovala.
	V dňoch 7. – 8. 3. 2013 už platilo volebné moratórium, kedy je kandidátom zakázané akýmkoľvek spôsobom sa prezentovať na verejnosti. Dňa 9. marca 2013 sa ráno o 7. hodine otvorila volebná miestnosť v DK SNP a prví voliči vhodili hlasovací lístok do volebnej urny. Voľby starostu obce skončili večer o 20. hod., po tomto termíne okrsková komisia v zložení: predseda Valéria Oršulová (za SMER – SD), členovia PaedDr. Martina Jánošková (za ĽS – HZDS), Vladimíra Matejová (za KDH), Branislav Pleško (za KSS), Eva Rauová (delegovaná bývalou starostkou obce) a zapisovateľka Viera Hulínyiová, sčítali hlasy a podpísali záznam o priebehu volieb, ktorý odovzdali okresnej volebnej komisii. Voľby prebehli v pokojnej atmosfére, televízne zábery z volieb sme mohli uvidieť aj na staniciach Markíza, JOJ a TA 3. Na druhý deň, v nedeľu dopoludnia, vyhlásila zapisovateľka V. Hulínyiová výsledky volieb o post starostu obce v miestnom rozhlase:
Počet osôb zapísaných v zozname voličov   -   1403
Počet voličov, ktorým boli vydané obálky   -   940 ....... 67 %
Počet odovzdaných obálok    -   939
Počet platných hlasov pre voľby starostu obce  -   934
Počet platných hlasov odovzdaných pre jednotlivých kandidátov na funkciu starostu obce: 
č.1   - Ing. H. Kovačová, nezávislá kandidátka (NEKA)  -  256
č. 2  -  M. Kováč, NEKA  -   42
č. 3  -  V. Oršula, SMER – SD   -  23   
č. 4  -  Ing. J. Školíková, NEKA  -  347
č. 5  -  Ing. M. Šuňalová, NEKA   - 266
	Za starostku obce bola v doplňujúcich voľbách zvolená najvyšším počtom hlasov Ing. Jana Školíková, nezávislá kandidátka.
Zmeny v samospráve
	Dňa 20. marca 2013 sa konalo slávnostné zasadnutie obecného zastupiteľstva, na ktorom predsedníčka okrskovej volebnej komisie Valéria Oršulová vyhlásila oficiálne výsledky volieb starostu obce a novozvolená starostka obce Ing. Jana Školíková za značnej účasti spoluobčanov zložila do rúk úradujúceho zástupcu starostu obce Ing. Gorana Kovača predpísaný sľub.
	V apríli 2013 odvolala starostka obce Ing. J. Školíková doterajšieho zástupcu starostu Ing. Gorana Kovača a v zákonom stanovenej lehote vymenovala do funkcie svojej zástupkyne poslankyňu OZ PaedDr. Ivanu Plachú. 
	 Menšie presuny nastali aj v zložení komisie ekológie, životného prostredia, ochrany verejného poriadku a bezpečnosti – predsedom je Vladimír Matejov, členmi Peter Hurtiš a Ing. Martin Mokoš. V komisiách pracuje okrem poslancov aj 11 aktivistov, z nich štyria sú zamestnancami obce.
Zamestnanci obce
	Obec zamestnáva v súčasnosti 33 zamestnancov – 9 administratívnych na obecnom úrade a v dome kultúry, 11 pracovníkov vykonávajúcich údržbu, upratovacie práce, správu trhoviska a cintorína, 7 pracovníčok v MŠ – učiteľky, kuchárka, školníčka, 6 opatrovateliek. V priebehu roka sa v dôsledku rozšírenia MŠ zvýšil počet jej zamestnancov o jednu učiteľku a jednu upratovačku. V júli 2013 bolo ukončené výberové konanie na funkciu rozpočtár – referent, pretože pribudla agenda na správe bytov, keďže sa rozšíril bytový fond v obci. Na ekonomický úsek tak pribudla naša občianka Ing. Jana Súkeníková, ktorá bola súčasne schválená aj do finančnej komisie pri OZ.
Všeobecne záväzné nariadenia (VZN) 
	V priebehu roka zasadlo obecné zastupiteľstvo dohromady 13-krát, okrem bežných úradných postupov a noriem schválili poslanci 4 všeobecne záväzné nariadenia:
VZN č. 1/2013 o niektorých podmienkach držania psov na území obce Zem. Kostoľany, 
VZN č. 2/2013 o určení názvu ulíc a iných verejných priestranstiev na území obce Zem. Kostoľany,
VZN č. 3/2013 o pravidlách času predaja v obchode a času prevádzky služieb,
VZN č. 4/2013, ktorým sa mení VZN č. 5/2012 o miestnych daniach a miestnom poplatku za komunálne odpady a drobné stavebné odpady.
Rozpočet
	Obec v roku 2013 disponovala finančnými prostriedkami v sume skoro 3 milióny eur. Príjmovú časť rozpočtu naplnili daňové príjmy, prenájmy, rôzne správne poplatky, ako aj dotácie zo štátneho rozpočtu. Celkovo prišli do obecnej pokladne financie vo výške 2 989 208 eur.
	Na strane bežných výdavkov dominujú na najvyšších priečkach sumy vynaložené na mzdy a odvody za zamestnancov obce, prevádzku obecných zariadení – úradu, domu kultúry, športovísk, škôl, údržbu verejných priestranstiev, ich osvetlenie a odvoz komunálneho odpadu.
	V roku 2013 sa vynaložili najväčšie prostriedky na investície, v prvom rade na odkúpenie dvoch bytových domov na Ulici kpt. Weinholda rozostavaných už od leta 2012. Obec obe bytovky odkúpila od investora – spoločnosti JOMIREAL, s.r.o. Nováky, ktorá stavbu realizovala. Na ich zakúpenie združila prostriedky z obecného rozpočtu, dotáciu z Ministerstva dopravy, výstavby a regionálneho rozvoja SR – 421 110 eur, nenávratný finančný príspevok zo Štátneho fondu rozvoja bývania SR -  7660 eur a úver zo Štátneho fondu rozvoja bývania SR – 863 313 eur, celková výška investície bola 1 417 563 eur.
	Ďalšou významnou investičnou akciou bola rekonštrukcia materskej školy a jej rozšírenie o budovu bývalých jaslí. Pôvodne naplánované prostriedky museli byť v priebehu prác navýšené z dôvodu neočakávaných nedostatkov na stave pôvodného krovu, ktorý musel byť odstránený a vybudovaný nanovo. Celková výška nákladov tak činila 400 262,14 eur.
	Výdavková časť obecného rozpočtu dosiahla výšku  2 975 631 eur, čo možno označiť za vyrovnané hospodárenie. 
	Na tomto mieste je nutné poznamenať, že pôvodný rozpočet naprával administratívnu chybu z roku 2012 – vyplatenie sumy 134 400 eur v prospech sociálneho zariadenia v obci. Obec totiž v predchádzajúcom roku nestihla termín na podanie žiadosti o dotáciu v uvedenej výške na Ministerstvo práce, sociálnych vecí a rodiny SR, a tak sa tieto finančné prostriedky museli zahrnúť a vyplatiť z obecného rozpočtu. Po dlhých vyjednávaniach zo strany vedenia obce napokon peniaze do obce prišli k 30. 12. 2013 z rezervy predsedu vlády SR v plnej výške, čím sa plánované prostriedky môžu využiť na iné položky.
Oslavy
	V tradičných termínoch sa konali aj tradičné oslavy pred Pomníkom SNP:
4. apríla 2013 oslava 68. výročia oslobodenia obce, organizovala obec a ZO SZPB. Po prejave starostky obce Ing. Jany Školíkovej, básňach Ľubice Gerhátovej a piesňach v podaní mužov zo súboru Borinka pri DC Zem. Kostoľany položili členovia ZO SZPB vence k pomníku.
28. augusta 2013, v stredu odpoludnia, sa zhromaždili naši občania pred pomníkom znova, aby si uctili pamiatku na účastníkov SNP a pri jeho 69. výročí oslávili túto významnú udalosť v našich dejinách.  Pietnu spomienku aj oslavu výročia SNP vyplnili básňami Ľ. Gerhátová, prejavmi starostka obce Ing. J. Školíková a predsedníčka ZO SZPB A. Komaneková, piesňami členky speváckej skupiny ZPOZ pod vedením L. Plevku. Vence k pomníku položili vojaci z VÚ 1056 a členovia ZO SZPB.
Návrat do histórie bojov SNP
	Výročie bojov v SNP si naši občania pripomenuli aj na nevšednej akcii, ktorá prebiehala počas dvoch dní – 7. a 8. septembra 2013. V piatok odpoludnia 7. 9. si mohli naši obyvatelia pozrieť prehliadku dobových vojenských vozidiel z čias 2. svetovej vojny na tržnici, pred domom kultúry aj pri následnej prehliadke obcou. Vozidlá boli obsadené ozbrojenou posádkou v nemeckých aj slovenských uniformách. Už táto prehliadka vyvolala v radoch najmä mladých občanov veľký záujem.
	V sobotu 8. septembra 2013 položili členovia vojenských klubov veniec k Pomníku SNP a odpoludnia o 14. hodine sa pozornosť návštevníkov sústredila do priestoru ihriska na Ulici pod horou, kde boli pripravené pozície, na ktorých sa mali odohrať boje medzi slovenskými partizánmi a nemeckou armádou. Aktéri bojov sa inšpirovali skutočným priebehom bojov v našej lokalite, ktoré sa odohrali pred šesťdesiatimi deviatimi rokmi a ktoré si organizátori naštudovali z dostupných materiálov a z našej obecnej kroniky. 
	Celou akciou prítomných sprevádzal komentátor a pracovník vojenského múzea z Klubu vojenskej histórie v Bratislave, ktorý podrobne vysvetlil genézu bojov na našom území aj s víťazstvom nemeckej armády a následným ústupom partizánov z nášho chotára. Vo vernej ukážke bojov návštevníci zažili streľbu z ručných zbraní, výbuchy granátov, videli pochod vojska, použitie motorovej a vojenskej techniky.
	Po predvedení ukážok sa už diváci, a hlavne zúčastnené deti, bavili prehliadkou vojenských vozidiel, zbraní a munície a mali možnosť si vystreliť zo zbraní na pripravených stanovištiach.
	Krásne sobotné odpoludnie venovalo spomienke na SNP nielen množstvo našich obyvateľov, ale po dobrej propagácii aj hodne záujemcov z okolitých obcí. Naši organizátori – obec a jej zamestnanci, komisia kultúry, vzdelávania a športu, VÚ 1056 Zem. Kostoľany, ZO SZPB Zem. Kostoľany – urobili kus práce, aby zaujali svojím nápadom a pritiahli na spoločné masové podujatie taký vysoký počet – vyše 700 platiacich účastníkov, pričom vstupné bolo skoro symbolické – 50 centov – a deti aj občania bývajúci Pod horou mali vstup zdarma. Všetci účastníci – tak účinkujúci ako aj diváci – vyjadrili svoje dobré dojmy z tohto atraktívneho podujatia.
	Na ukážkach bojov sa podieľali Kluby vojenskej histórie: VETOROVCI Levice, KRASNOGVARDEJCI Košice, DUKLA Prešov, DUKLIANSKY PRIESMYK Trenčín, FELDGRAU Bratislava, ČERVENÁ HVIEZDA Nové Mesto n. Váhom, OSTRÔ Ružomberok, ŠTVRTÝ PEŠÍ Dolný Kubín, KOMOČA Horné Saliby, ŽUKOV Zvolen, TEKOV Starý Tekov a Klub ČSĽA Prievidza.
Návšteva
	V rámci priateľských návštev medzi našou obcou a mestom Žulová v Českej republike navštívila naša delegácia v zostave Ing. Jana Školíková, starostka obce a Valent Oršula, poslanec OZ s manželkou, našich priateľov v Žulovej a zúčastnili sa tradičných pivných slávností. Okrem oficiálnej a zábavnej časti sa členovia delegácie oboznámili aj s pamätihodnosťami mesta a jeho zaujímavým okolím. 
Zbor pre občianske záležitosti (ZPOZ) Človek človeku
	Zbor pre občianske záležitosti Človek človeku, ktorý pracuje v našej obci už 60 rokov, v tomto jubilejnom roku okrem tradičných a vopred naplánovaných akcií zorganizoval a pripravil aj ďalšie zaujímavé podujatia.
Jubilejné sobáše
	Z tých , ktoré sa uskutočnili v 1. polroku 2013, nás zaujme dátum 11. máj, kedy sa v obradnej miestnosti zhromaždili jubilujúce manželské páry, ktoré spoločným životom kráčajú niekoľko desiatok rokov:
55. výročie svojej svadby oslávili Anna, r. Vršková a Ervín Puchart, Emília, r. Dilongová a Pavol Grich,
40 rokov spoločne kráčajú životom Valéria, r. Sestrienková a Valent Oršula, Ľudmila, r. Zimmermanová a Anton Gašparovič,
35. výročie sobáša mali Anna, r. Fábryová a Jaroslav Oršula, Mária, r. Oravcová a Milan Kováč,
30. výročie si pripomenuli Mária, r. Funtováriková a Ján Rácz
25. výročie oslávili Daniela, r. Petrisková a Ľubomír Milo, Mária, r. Gondová a Ľubomír Šuňal.
Prijatie žiakov ZŠ
	Na záver školského roka 2012/13 pozvala starostka obce Ing. Jana Školíková žiakov ZŠ Zem. Kostoľany, aby sa im osobitne poďakovala za úspechy v učení a mimoškolskej činnosti v práve končiacom školskom roku. Deti si po podpise v pamätnej knihe prevzali drobné spomienkové darčeky za nasledovné aktivity:
 Kristína Nechalová za 6. miesto v okresnom kole geografickej olympiády, 6. – 9. miesto v okr. kole matematickej olympiády, 14. miesto v okr. kole Pytagoriády a za úspešné riešenie úloh Matematického klokana, na biologickej olympiáde a súťaži informatikov. 
Juraj Pešta za 2. – 3. miesto v okresnom kole geografickej olympiády, v krajskom kole sa umiestnil na 13. mieste, na okresnom kole matematickej olympiády bol na 4. mieste, úspešne riešil aj úlohy v informatickej súťaži.
Eva Lesáková za 7. miesto v okresnom kole dejepisnej olympiády a úspešné riešenie úloh v informatickej súťaži.
Pavol Hrdý za 2. miesto v okresnom kole výtvarnej časti súťaže Európa v škole.
Andrea Klimantová za získanie Čestného uznania v okresnom kole výtvarnej časti súťaže Európa v škole. 
Andrej Zaťko za športové výkony – 1. miesto v Behu oslobodenia v Bystričanoch, 3. miesto na Nováckej latke v skoku do výšky.
Kolektív dievčat v Malom futbale žiačok ZŠ Jednota Cup, kde získali 1.miesta na obvodovom, okresnom, regionálnom aj krajskom kole a 2. miesto na Majstrovstvách Slovenska. Zaslúžili sa oň žiačky – futbalistky: Monika Nižňanská, Dominika Benková, Daniela Lesáková, Mária Pohorelcová, Viktória Tkáčiková, Klaudia Kováčová, Jana Köszeghyová, Barbora Mojžišová, Lucia Boboková, Silvia Mokrá.
60 rokov ZPOZ
	Dňa 5. októbra 2013 členovia ZPOZ oslávili svoje vlastné výročie – 60 rokov činnosti. Pripomenuli si dávne aj celkom čerstvé podujatia, spomenuli na všetkých jednotlivcov, ktorí sa venovali svojim spoluobčanom buď ako funkcionári bývalých národných výborov či dnešnej samosprávy, alebo ako matrikárky, recitátorky, speváčky, hudobníci. Všetky tieto individuálne činnosti aj ich aktérov pripomenula starostka obce Ing. Jana Školíková vo svojom slávnostnom príhovore, ale dokumentuje ich aj knižka fotografií, ktorú pri príležitosti 60. výročia ZPOZ vydala Obec Zem. Kostoľany a fotografie z obecného archívu vybrala a zostavila PaedDr. Ivana Plachá. Pozvaní členovia ZPOZ obdržali túto útlu knižku, ktorá zachytáva na 79 fotografiách a v sprievodnom texte všetkých, ktorí v priebehu rokov 1953 – 2013 pripravovali občianske obrady pre svojich spoluobčanov a každý na svojom poste ich sprevádzal vo chvíľach slávnostných, aj osobných, či pracovných.
60 rokov ENO
	Ďalší kolektívny jubilant – zástupcovia závodu SE – ENEL, závod ENO Zem. Kostoľany – boli pozvaní do našej obradnej siene dňa 10. októbra 2013 pri príležitosti 60. výročia spustenia výroby v tomto závode. Pozvanie do obradnej miestnosti prijali bývalí aj terajší poprední vedúci pracovníci na postoch riaditeľov, námestníkov, vedúcich útvarov aj odborárskych funkcionárov. V slávnostnom príhovore starostka obce vyzdvihla prínos tohto závodu pre obec a jej obyvateľov a zablahoželala pozvaným hosťom k okrúhlemu výročiu tohto významného hospodárskeho článku nášho priemyslu. V neformálnom rozhovore pri čaši vína si potom všetci zaspomínali na uplynulé roky aj súčasnosť ENO a jej zamestnancov.
40 rokov Domu kultúry SNP
	V decembri, 14. 12. 2013, sme slávili 40. výročie otvorenia Domu kultúry SNP Zem. Kostoľany. Jeho história sa začala písať 15. decembra 1973, keď sa po otváracej slávnosti po prestrihnutí pásky prvýkrát zaplnili sály tohto nového kultúrneho stánku, ktorý okrem kinosály a spoločenskej sály poskytoval priestory pre obecnú knižnicu a na činnosť záujmových krúžkov. Bol to prevratný moment v oblasti kultúry našej obce i okolia, pretože sa konečne na jedno miesto sústredili verejné, spoločenské i náučné činnosti, dovtedy poskytované v priestoroch rozptýlených v celej obci, najčastejšie v divadelnej sále v renesančnom kaštieli, kino v bývalom hostinci u V. Gőrőga.
	Činnosť pracovníkov domu kultúry nadväzovala na niekdajšiu Osvetovú besedu, no rozšírenie priestorov im dovolilo naplánovať a uskutočniť aj príťažlivejšie podujatia ako predtým – vystúpenia profesionálnych súborov, hudobných skupín, známych a populárnych spevákov, plesy, súťaže, verejné zhromaždenia občanov.
	V novej budove začali pracovať ako vedúci Jaroslav Plachý, Stanislav Plachý, vedúca kina Margita Ondrovičová, pokladňu viedol Mgr. Jozef Fábry a v kine Mária Oršulová, prevádzkovou pracovníčkou bola Mária Sestrienková a upratovačkou Anna Sládková. Zoznam pracovníkov domu kultúry sa postupom rokov neustále rozširoval a menil, na postoch riaditeľov, resp. vedúcich, sa postupne vystriedali Mgr. Zuzana Hippíková, Mgr. Anton Trník, Jaroslav Humaj, PhDr. Róbert Géczy, Eva Schniererová, Ľubomír Hudec, Viera Hulínyiová. V knižnici v čase otvorenia DK aj ďalšie dve desiatky rokov obetavo pracovala Gabriela Milová.
	Po zmene politických pomerov v štáte r. 1989 sa zmenili aj pomery v samospráve. V našej obci sa negatívne odrazili práve v kultúre, po postupnom znižovaní aktivity a zmenách vo vedení DK, keď po odchode vedúcej E. Schniererovej nebol vo výberovom konaní vybratý žiadny uchádzač, utlmilo svoju činnosť aj kino a knižnica a tento nepriaznivý trend ukončil 1. 4. 1993 ekonomický prenájom celej budovy súkromnej osobe. Tento zásah znamenal nielen koniec osvetovej činnosti v obci a následne vyvolal nespokojnosť s týmto stavom u obyvateľov aj poslancov OZ. Úprava nastala až po komunálnych voľbách, vedenie obce a poslanci OZ rozhodli o ukončení prenájmu súkromnej osobe a v apríli 1995 po výberovom konaní bol ustanovený nový vedúci Ľubomír Hudec, takže sa postupne obnovila aj činnosť v kultúre, podporu dostalo kino aj knižnica.
	Dom kultúry SNP v Zem. Kostoľanoch prešiel v posledných rokoch nákladnou rekonštrukciou priestorov – elektroinštalácia a osvetlenie v spoločenskej sále a kinosále, kompletná prestavba a rozšírenie kuchyne a jej vybavenia, modernizácia šatní a sociálnych zariadení. V rámci úspor energie sa zmenilo vykurovacie médium – budova bola pripojená na centrálne vykurovanie z ENO – a staré netesniace okná nahradili plastové.	
	Pretože si každý občan uvedomuje, že zďaleka nie všetky obce majú takýto kultúrny stánok, priaznivo reagujú na všetky tieto zmeny a považujú dom kultúry naozaj za svoj, ktorý sa oplatí pri rôznych podujatiach navštevovať. V súčasnosti ponúkajú jeho pracovníci vzdelávacie, zábavné, spoločenské aj komerčné akcie, čiže každý si môže vybrať a navštíviť počas celého roka priestory nášho 40-ročného domu kultúry. 
	Samotná oslava 40. výročia DK SNP bola naplánovaná netradične – na slávnostný obrad do obradnej miestnosti ZPOZ boli pozvaní bývalí aj súčasní pracovníci domu kultúry na rôznych postoch, kde sa im prihovorila starostka obce Ing. Jana Školíková, ktorá vyhodnotila jednotlivé etapy histórie DK SNP a poďakovala prítomným za ich prínos k budovaniu kultúrneho povedomia občanov. Po skončení obradu a slávnostnom prípitku boli všetci pozvaní do domu kultúry, kde sa zúčastnili spoločne s verejnosťou divadelného predstavenia Rozhodcovia v podaní hercov z Bratislavy.
Pamiatka zosnulých
	Každý rok obec v súčinnosti s rímsko-katolíckym farským úradom a evanjelickým a. v. farským úradom pozve pozostalých a verejnosť na spomienkovú slávnosť v Dome smútku, kde sa pod názvom Pamiatka zosnulých koná 1. novembra pietna spomienka na občanov, ktorí nás tentoraz opustili v rozmedzí od 1. novembra 2012 do novembra 2013. Na dôstojnej slávnosti odzneli príhovory a modlitby oboch kňazov – Mgr. Blanky Kostelnej, evanj. farárky a. v.  aj Mgr. Mariána Holbaya, r.- kat. kňaza a starostky obce Ing. Jany Školíkovej. Pietnu atmosféru podfarbovala hudba, spev a recitácia členiek ZPOZ. Po odznení mena každého zomrelého bola zaňho zapálená na katafalku sviečka.
Cena obce
	Dňa 1. marca 2013 boli do obradnej miestnosti pozvaní občania, ktorých mená schválilo obecné zastupiteľstvo, aby si prevzali Cenu obce za rok 2012.
	„Podľa Uznesenia č. 3/13 OZ udeľuje Cenu obce Zem. Kostoľany za rok 2012 Ľubici Gerhátovej, nar. 30. 1. 1953, za jej celoživotnú oddanú prácu pre našu obec. Od svojich desiatich rokov sa zúčastňovala recitácií na akciách obce, čo trvá dodnes. Bola poslancom obce, venovala sa a venuje rôznym činnostiam v obci, pracovala v rôznych spolkoch, krúžkoch, komisiách a organizáciách v obci. Je ústretová k ľuďom, vždy pripravená ochotne pomôcť aj nad rámec svojich pracovných povinností.
	Uznesenie č. 4/13 – OZ udeľuje Cenu obce Zem. Kostoľany za rok 2012 Štefanovi Karakovi, nar. 5. 11. 1951, za dlhoročné vynikajúce športové výsledky a reprezentáciu obce na Slovensku i v zahraničí s prihliadnutím na mimoriadne športové úspechy v roku 2012 v atletickej disciplíne horský ultramaratón.“      
Politické strany
	V počte a práci politických strán sa v našej obci pomery nezmenili, formálne síce fungujú, ale praktickú politickú činnosť nevykazujú. Nezmenené pomery sú v strane Kresťansko-demokratické hnutie (KDH) s predsedom Vladimírom Matejovom, Komunistickú stranu Slovenska (KSS) vedie v obci Peter Papánek a strana SMER – sociálna demokracia má v obci svoj klub, na čele ktorého je Valent Oršula.
Spoločenské organizácie a záujmové združenia
	Väčšiu vážnosť získali a viac sa do povedomia občanov dostali rôzne spoločenské organizácie, ale aj združenia, spolky a neformálne skupiny.
Jednota dôchodcov na Slovensku (JDS) a Denné centrum (DC) Zem. Kostoľany
	Najpočetnejšia z nich je Jednota dôchodcov na Slovensku (JDS) , ktorá spolu s Denným centrom Zem. Kostoľany vykazuje bohatú spoločenskú činnosť nielen medzi svojimi členmi, ale zviditeľňujú sa aj na rôznych obecných a regionálnych podujatiach. V mesiaci decembri sa zmenilo vedenie tejto organizácie – 1. 12. odstúpila dlhoročná predsedníčka JDS Terézia Karaková aj členka výboru Anna Puchartová. Do najbližších volieb, ktoré budú v roku 2015, bude organizáciu viesť Valéria Oršulová. Táto zmena neovplyvnila aktivity organizácie, pretože bola zabezpečená kontinuita práce v osobe novej predsedníčky, ktorá doteraz vykonávala funkciu tajomníčky JDS a významnou mierou sa podieľala na plánovaní jednotlivých akcií výboru a organizácie. K 31. 12. 2013 má zaregistrovaných 87 členov.
	Z bohatej činnosti tohto početného kolektívu vyberáme:
- spolupráca s deťmi z MŠ – návšteva pre Veľkou nocou s ukážkami pletenia korbáčov a ďalšími tradíciami, takisto pri Fašiangoch, odovzdanie darčekov k MDD,
- príprava podujatí pre členov JDS – na MDŽ, ku Dňu matiek, Dňu otcov, spolupráca s Domovom sociálnych služieb v našej obci, blahoželania jubilantom – členom JDS, návštevy chorých členov,
- činnosť pre obec – súbor Borinka mužská aj ženská časť pravidelne vystupuje na rôznych podujatiach a oslavách v obci – Jeseň je dar, Noc kostolov, Vianoce,
- výlety a exkurzie – poznávací zájazd do Banskej Bystrice, Španej Doliny, na Staré Hory a do Hronseku, návšteva DC v Šuranoch spolu s exkurziou do vodného mlyna v Kolárove. Pravidelne chodia so svojimi členmi do prírody, kde zbierajú liečivé rastliny a opekajú.
	Rekondičných pobytov sa zúčastnilo 10 členov organizácie. Za aktívny prínos k práci JDS boli odmenené Radou OO JDS členky Anna Puchartová a Marta Hancková. Z krajského snemu JDS v Trenčíne si doniesla vyznamenanie I. stupňa Terézia Karaková.   
Základná organizácia Slovenského zväzu protifašistických bojovníkov                (ZO SZPB)
	Ďalšou aktívnou organizáciou v našej obci je Základná organizácia Slovenského zväzu protifašistických bojovníkov. Početne síce nepatria medzi najvýznamnejšie organizácie, ale verejnosti o sebe dávajú často vedieť. Podieľajú sa na organizovaní osláv oslobodenia obce a SNP, starajú sa o okolie pomníkov v obci, pre svojich členov pripravujú zaujímavé akcie, pre športovú verejnosť každý rok robia v septembri Beh SNP. (Viď kap. Šport) Výdatnou mierou sa spolupodieľali aj na organizovaní podujatia Návrat do histórie bojov SNP v septembri 2013. (Viď kap. Oslavy)
	Základnú organizáciu vedie predsedníčka Anna Komaneková. Vo výbore okrem nej pracujú Pavol Bobok, Anna Oršulová, Eva Boboková, Oľga Mrtviková, Terézia Blahová, Alena Vršková.
	Ich hlavnou náplňou je síce pripomínať  tradíciu a históriu bojov za 2. svetovej vojny a SNP, ale okrem toho nezabúdajú ani na inú činnosť, individuálne aj kolektívne akcie. Z individuálnych hodno spomenúť návštevu p. Komanekovej v Pancierovom múzeu tankov v nemeckom Műnsteri, kde sú umiestnené nielen tanky, ale aj bezpancierové vozidlá a ďalší vojenský materiál. Pretože miestna základná škola požiadala p. Komanekovú o sprostredkovanie besedy na tému SNP, dňa 24. októbra prišla do školy p. Kalvastrová, členka ZO SZPB v Handlovej, ktorá má v besedách s mládežou bohaté skúsenosti ako bývalá učiteľka a účastníčka SNP. 
	Pre všetkých členov ZO pripravil výbor organizácie poznávací zájazd po stopách SNP, tentoraz do Martina – Priekopy a Sklabine, kde položili k pamätníkom kvety a pozreli si aj skanzen slovenskej dediny v Martine. Zájazd pre členov a ich rodinných príslušníkov sa uskutočnil dňa 27. júna 2013.
	O svojich členov sa starajú aj podporou a návštevou starých a chorých. Informácie o svojej činnosti zverejňujú v časopise Bojovník, Ročenka odbojárov a v miestnych oznamovacích prostriedkoch.
Základná organizácia Slovenského zväzu zdravotne postihnutých (ZO SZZP)
	  Členmi základnej organizácie sú zdravotne postihnutí občania z obcí Zem. Kostoľany, Bystričany, Čereňany, Oslany, Kamenec p. Vt. Ich činnosť je špecifická, orientuje sa na pomoc pri rôznych ťažkých situáciách, organizujú aj oddychovú a relaxačnú činnosť, poznávacie zájazdy, vzájomné návštevy chorých a imobilných členov pri príležitosti ich sviatkov, svoj čas venujú aj práci s postihnutými deťmi. Na svoju činnosť využívajú klubové priestory v renesančnom kaštieli, kde sa schádzajú členovia výboru ZO. V rámci svojich zdravotných možností upravujú kvetinový záhon pred kaštieľom a na požiadanie pomáhajú aj pri iných prácach v obci. Predsedníčkou ZO SZZP v Zem. Kostoľanoch je Bohdana Pilchová.
Telovýchovná jednota Slovan Zem. Kostoľany
	Telovýchovná jednota (TJ) Slovan Zem. Kostoľany nedisponuje masovou členskou základňou ani početnými športovými oddielmi. Členmi TJ Slovan sú mladí chlapci a muži – športovci, ktorí sú organizovaní vo futbalovom oddieli a hrajú v jarnej a jesennej časti svojej súťaže. Do zápasov V. futbalovej ligy SEVER nastupujú muži, súťaž dorastu neobsadzujeme a spoločné futbalové družstvo vytvorené zo žiakov Zem. Kostolian a susedných Bystričian hrá svoje zápasy v III. lige starších aj mladších žiakov. (Viď kap. Šport) Ďalšie oddiely TJ Slovan nezriadila. Prezidentom TJ Slovan je Vladimír Duda.
Menšie záujmové útvary
	Príkladom toho, že talent a nadanie pre niektorý druh umeleckej alebo akejkoľvek inej činnosti sa dá úspešne rozvíjať, sú početne, nie však významovo menšie kolektívy ľudí združujúcich deti, mládež, aj dospelých do rôznych krúžkov, spolkov, záujmových združení. Pracujú len s nadšením a malými či väčšími skúsenosťami, podstatné však je, že dokážu vyplniť voľný čas každému, kto o to stojí. Obec nemá toľko možností ako v mestách, aby utvorila podmienky pre každého, takže ďalší, ktorí nenašli svoj okruh záujmu, navštevujú tieto útvary v iných mestách. Z prostriedkov obce sa vždy vyčleňuje v rozpočte suma na podporu týchto aktivít, pretože je v záujme občanov, aby sa vzdelávali aj odreagovali v domovskej obci.
Detský folklórny súbor (DFS) Domovina
	Viac ako 15 rokov pracuje pri Dome kultúry SNP Detský folklórny súbor Domovina, ktorý sa zameriava na šírenie ľudových tradícií, najmä spevu a tanca, medzi našimi občanmi aj v okolí. Súbor združuje široké vekové spektrum – od škôlkarského veku až po študentov vysokých škôl. Tomu zodpovedá aj frekvencia nácvikov –menšie deti sa stretávajú 1x týždenne a venujú sa prevažne interpretácii detských hier, spevov a tancov, starší asi 1x za mesiac nacvičujú choreograficky náročnejšie tance. 
	Rodičia aj verejnosť v obci sa s ich zručnosťou stretávajú na početných vystúpeniach v obci aj mimo nej. Hoci sa niektoré vystúpenia cyklicky opakujú, vždy sa snažia prísť s novým programom. V roku 2013 vystúpili na fašiangovej zábave, pri stavaní mája, na Deň matiek, na vianočných trhoch. Okrem vystúpení v dome kultúry sa so svojím programom vybrali aj do základných škôl – v Zem. Kostoľanoch, Bystričanoch, Čereňanoch, do materskej školy v obci, do zariadenia pre seniorov, do rímsko-katolíckeho kostola na Noc kostolov. V Brodzanoch vystúpili na Jánskych ohňoch, v Prievidzi na Hornonitrianskych slávnostiach.
	Vedúcou súboru je od jeho založenia p. Helena Kováčová.
Hnutie kresťanských spoločenstiev detí eRKO
	V poslednom čase sa ukazuje ako veľmi aktívne hnutie eRKO, pod týmto názvom sa skrýva hnutie kresťanských spoločenstiev detí. Svoju pozornosť zameriavajú na podchytenie záujmu detí, aby im zmysluplne vyplnili voľný čas a predišli nevhodným vplyvom pri ich výchove. Vyškolení animátori voľného času učia deti nielen kresťanskej náuke, ale vedú ich, ako správne žiť, ako robiť iným dobro, ale vypĺňajú im voľný čas aj zábavným spôsobom, hrami, modernými tancami. Organizujú im preto rôzne zaujímavé akcie,  na ihrisku Pod horou mali Šarkaniádu, ktorú využili aj na opekanie. V mesiaci septembri združenie eRKO pripravilo v priestoroch rím.-kat. kostola sv. Jána Krstiteľa výstavu obrazov vyrobených z rôznych plodov. Autori vytvorili zaujímavé diela, pri ich tvorbe využili napríklad strukoviny, koreniny, ovocie, zeleninu z našich polí a záhrad. V zime nacvičili scénku na jasličkovú pobožnosť, ktorú pre zúčastnené deti a ich rodičov predviedli 25. decembra v rím.-kat. kostole. Na druhý deň, teda 26. decembra, deti koledovali v rodinách a zisk z týchto návštev venovali na dobročinnosť – africkým deťom z Kene.
	V čele hnutia sú Marek Bobok a Ľudmila Čupcová, okrem nich aj ďalší mladí ľudia z obce, stretávajú sa v klubovej miestnosti budovy hasičskej zbrojnice vždy v sobotu odpoludnia, kde pripravujú svoju činnosť pre ostatné deti. V letných prázdninových mesiacoch sa 30 animátorov zúčastnilo týždenného letného tábora v Pruskom, okr. Ilava, spolu s rím. – kat. kňazom Mgr. Mariánom Holbayom a Marekom Bobokom. V dňoch 1. – 4. augusta 2013 sa tiež 30 detí a mládeže z radov animátorov tešilo na výlet do Kráľovej Lehoty v Nízkych Tatrách.  Navštívili  tam podujatie s názvom CAMP FEST, teda stretnutie katolíckej mládeže, kde sa im páčili vystúpenia zúčastnených súborov.
Letecko – modelársky krúžok
	Desiatky rokov už pracujú v obci nadšenci, ktorí sú uchvátení modelmi lietadiel a lodí. Leteckí modelári majú svoju dielničku v renesančnom kaštieli, no v nie veľkých priestoroch dokážu vytvoriť veľké veci. Nie sú veľké rozsahom, lebo vytvorené modely sú malé, ale tým, čo dokážu. Modelári vypĺňajú prestávky na rôznych obecných podujatiach, ktoré sa konajú na voľnom priestranstve, svojou produkciou s riadenými modelmi lietadiel, ktoré sami postavili.
	Vedúcim krúžku je už viac ako 40 rokov p. Stanislav Oršula.
Krížovkársky krúžok
	Skoro štyri desiatky rokov pôsobí tiež v našej obci krížovkársky krúžok. Počas týchto rokov majú za sebou množstvo práce v oblasti tvorby a riešenia krížoviek a najmä pri organizovaní tradičného Turnaja energetikov. (Viď kap. Kultúra) I keď sa po týchto rokoch zmenšil počet členov, aktivity zostávajú, teda aj účasť na ďalších turnajoch – v Martine, Banskej Bystrici, Poprade, Svinnej, Brezovej pod Bradlom, Bratislave. 
	Vedúcim krúžku je stále p. Stanislav Plachý.

HOSPODÁRSKE POMERY    
Poľnohospodárstvo
	Všetku poľnohospodársku pôdu v katastri našej obce obrába poľnohospodársky podnik ZIHEKU – AGRI, ktorý sídli na Ulici domovina a svoje hospodárske budovy má okrem priestorov firmy rozmiestnené na viacerých miestach v extraviláne obce. Hospodári na prenajatej pôde v katastri obce.
Priemysel
	V katastri našej obce sa nachádzajú väčšie podniky podľa počtu zamestnancov – Slovenské elektrárne patriace do skupiny podnikov ENEL, závody na výrobu stavebných materiálov PORFIX – pórobetón a XELLA Slovensko, Vojenský útvar 1056. Menšie firmy sídlia na Ul. domovina, medzi výrobne s menším počtom pracovníkov patrí METABU – spracovanie kovových výrobkov, takisto OPTIMETALL, s.r.o., drevené palety vyrába OREPA – Št. Svitok, murárske a stavebné práce vykonávajú dve pobočky spoločnosti VYSTA, PM TEAM sa zaoberá výrobou plastových okien.
	VÚ 1056 nás reprezentuje vo svete poskytovaním svojich laboratórií na výcvik špecialistov – chemikov z celej Európy. Svojich špecialistov tu cvičí aj organizácia pre výskum chemických zbraní ocenená Nobelovou cenou.
Otvorená elektráreň
	Aj v tomto roku SE – ENO Zem. Kostoľany pozvala všetkých záujemcov dňa 15. júna 2013 na podujatie s názvom Otvorená elektráreň, ktoré sa konalo z príležitosti tohtoročného MDD na ihrisku TJ Slovan Zem. Kostoľany. Súčasťou tohto dňa bola aj exkurzia do vybraných prevádzok závodu, ktoré si mohli pozrieť dospelí, bývalí zamestnanci elektrárne, aj deti. Na ihrisku sa zatiaľ odohrávali rôzne atrakcie – súťaže pre deti v bežeckých disciplínach, zábavné súťaže, výtvarné – maľovanie, modelovanie. Kto nemal záujem o súťaže, v ktorých deti dostávali rôzne sladkosti, mohol sa potešiť a vyblázniť v skákacom hrade alebo si dal pomaľovať tvár. O zábavu sa postarali aj cvičenky populárnej ZUMBY, spevák Peter Cmorik a dospelí sa zabavili aj pri súťaži a hlavne ochutnávaní súťažných vzoriek vo varení guláša.
	Občerstvenie dostávali deti aj dospelí v podobe opekaných klobás, hamburgerov, nealko nápojov a viacerých druhov sladkých koláčov.
	Pretože bolo pekné počasie, návšteva bola bohatá a deti aj dospelí prežili pekné zábavné dopoludnie, ktorého sa zúčastnili deti nielen z našej obce a deti zamestnancov ENO, ale aj deti z okolitých obcí.
Služby
	Ponuka služieb v našej obci sa sústreďuje na kadernícke služby, ktoré poskytujú 3 živnostníčky, v masážnom salóne v budove zdravotného strediska sú už zabehnuté služby poskytovania masáží, cukrárka na Ul. B. Němcovej zásobuje výrobkami veľkú časť domácností v obci, na Ul. domovina je opravár motorových vozidiel, na Ul. kpt. Weinholda ponúkajú inštalačné práce, na Ul. kpt. Nálepku je firma HA – Z Trend poskytujúca autodopravu. 
	Oveľa rozsiahlejšia je ponuka obchodných a reštauračných služieb. Predajne s potravinárskym sortimentom sú tri, 1 predajňa mäsa, na troch miestach sa predáva drogériový tovar, 1 predajňa ponúka kvety, 2 predajne textil a odevy a 1 predajňa záhradníckych a chovateľských potrieb. Uhlie a plyn ponúka PALIMPEX, s.r.o., na železničnej stanici, pohonné hmoty čerpacia stanica ROSS, s.r.o., Nitrianske Rudno, na Ulici domovina. V novinovom stánku BRESMAN, s.r.o., na tržnici každý deň okrem nedele je v ponuke pestrý výber čerstvej tlače. Našim občanom slúžia aj dve výkupne kovového šrotu a iného odpadu, ktoré hojne využívajú prevažne zberači šrotu, a tým si privyrábajú na živobytie, no niekedy získaný šrot jednoducho niekde ukradnú.
	Pri vypočítavaní ponuky služieb nemožno obísť reštauračné a pohostinské služby. Najdlhšiu tradíciu  má reštaurácia Turbína v strede obce a hostinec U Olejku, ktoré ponúkajú aj ubytovanie, v miestnom parku je otvorená piváreň, na Ul. domovina Melody bar, v hornej časti obce je motorest Progres ľudovo nazývaný Pereš. Ubytovanie bez reštaurácie si možno objednať na Ul. kpt. Weinholda v bývalej slobodárni ENO, dnes Hotely SK, s.r.o. 
	Z ponuky zábavných zariadení vypadlo miesto, kde sa konali diskotéky, tzv. „21“ v budove bývalého Domu služieb. Keďže v minulom roku tam zatvorili aj predajňu potravín, v celej rozľahlej budove zostala v prevádzke len predajňa rozličného tovaru so stávkovou kanceláriou DOXX.
	V mesiaci novembri zatvorila majiteľka predajňu CAFE VERA, ktorá bola umiestnená na miestnej tržnici v prenajatých priestoroch, ktoré teraz zostali nevyužité.
DOPRAVA A SPOJE
Železničná doprava
	Najvýznamnejšia zmena, ktorú priniesol nový cestovný poriadok Železníc SR vydaný v decembri 2013, potešila aj cestovateľskú verejnosť v našej obci a okolí. Zmeny sa týkali posilnenia počtu rýchlikov počas dňa smerom do Bratislavy a opačne. Obyvatelia našej obce a okolia mali totiž možnosť dostať sa do zastávok na tejto trati len 2x za deň – v skorých ranných hodinách a odpoludnia. Takisto z Bratislavy mohli cestujúci prísť len 2x denne – ráno a večer. Od roku 2013 boli pridané ďalšie rýchlikové spoje do Bratislavy – dopoludnia o 8,37 a na obed o 12,37 h., na opačný smer chodí  rýchlikový spoj okrem predchádzajúcich ešte aj o 13,30 h. Osobné vlaky redukované neboli, ale večerné spoje nenadväzujú na seba vhodným spôsobom, takže z niektorých staníc na trati do Nových Zámkov a späť je dosť náročné spojenie.
	Naša železničná stanica slúži aj cestujúcim z okolia – Kamenca p. Vt. a Bystričian, no jej  vzhľad tomu nezodpovedá, priestory sú zničené, nevzhľadné. V rámci úsporných opatrení už nefunguje ani výpravca, vlaky vypravuje len vlakvedúci, aj predaj cestovných lístkov sa obmedzuje len na niektoré hodiny a dni, dajú sa zakúpiť len priamo vo vlaku.
Autobusová doprava
	Občania majú vyhovujúce autobusové spojenie počas celého dňa, možno okrem večerných spojov, ktoré sú redšie a orientujú sa na dopravu do a zo zamestnania obyvateľov, teda trošku hustejšie sú v intervale 9,00 – 10,30 h., inak po 18. h. chodia len riedko. 
	Výška cestovného sa oproti vlaňajšku nezmenila. Pretože denných spojov v autobusovej doprave premáva väčšie množstvo, v mnohých sa cestuje pohodlne, nie sú preplnené a časť z nich je v lete klimatizovaná. Diaľkové spoje u nás nezastavujú, nástupné zastávky sú v Novákoch.
Spoje
	Všetci sme si už zvykli na rýchlu možnosť prenosu informácií medzi jednotlivcami aj v úradnom styku. Ponuky jednotlivých poskytovateľov dát – hlasových aj elektronických - sú naozaj pestré a zasahujú všetky vekové kategórie. Používanie počítačovej techniky je už úplnou samozrejmosťou, internet využíva okolo 70 % ľudí.
	Takisto hlasové médiá – rozhlas a televízia – ovládajú oblasť informácií, trošku v úzadí zostávajú tlačoviny, ktoré tiež ohrozuje internet – je rýchlejší a pohotovejší, ale táto skutočnosť nesie v sebe nebezpečenstvo, že sa medzi ľudí dostávajú aj klamlivé informácie bez ich overenia.
	Naši obyvatelia naďalej využívajú služby spoločnosti VARES, a.s. Banská Bystrica, ktorá ponúka televízny signál cez káblové rozvody v celej obci. 
 VÝSTAVBA A ZMENY V OBCI
	Prosperitu každej obce môžeme posúdiť podľa jej vzhľadu, obnovy dôležitých budov, starostlivosti o pamiatky, občianskej vybavenosti – ciest, prístupov k domom, chodníkov, oddychových zón. Podľa toho možno usúdiť, akých verejných predstaviteľov má na čele aj koľkými finančnými prostriedkami disponuje.
	Našu obec by sme zaradili medzi tie, v ktorých sa každý rok vydáva značná suma na výstavbu nových verejných budov alebo na udržiavanie jestvujúcich, ako aj na vzhľad verejných priestranstiev. V roku 2013 sa pozornosť predstaviteľov obce a jej zamestnancov sústredila na práce v investičnej výstavbe, ktorá zahrnovala predovšetkým dostavbu dvoch bytových domov na Ul. kpt. Weinholda, nemenej dôležitou a očakávanou výstavbou v obci bola rekonštrukcia materskej školy a drobnejšie investičné práce.
Odovzdanie bytoviek
	Dva obytné domy na Ul. kpt. Weinholda sa začali stavať v roku 2012 a kolaudáciou prešli v decembri 2012. Firma JOMIREL, s.r.o. Nováky postavila bytovky, obec poskytla pozemok. V každej bytovke je 15 bytov rôznej rozlohy od jedno- až po trojizbové, z nich jeden je bezbariérový. Obec tak bola obohatená o 30 nových bytov, na ktoré záujemcovia už túžobne čakali. Od januára do júla 2013 prebehli všetky právne a finančné úkony súvisiace s odkúpením oboch bytoviek, na ich prevzatie do vlastníctva si obec vzala úver. (Viď kap. Rozpočet)
	Budovy sú zvonku pekné, vzhľadné, sú zateplené, niektoré byty majú malé balkóniky, vnútorné priestory sú čistučké, voňajúce novotou. Noví nájomníci si ich mohli prezrieť dňa 18. júla 2013, kedy im odovzdali od nových bytov kľúče a následne v dome kultúry podpísali nájomné zmluvy. Výšku nájmu stanovilo a schválilo OZ dňa 29. 4. 2013 uznesením č. 23/13 v sume 3.- eurá na mesiac za 1 m2. Uznesenie č. 24/13 stanovilo, že noví nájomníci zložia pri prebratí bytu finančnú zábezpeku vo výške 4- mesačného nájomného. Pretože bytovky boli postavené s podporou ŠFRB, musia spĺňať podmienky uvedené vo VZN č. 11/2011. Komisia pre sociálne veci  a bytovú politiku vypracovala podmienky prideľovania a užívania bytov a písomne vyzvala uchádzačov o pridelenie bytu, ktorých bolo 102, o záväznú prihlášku a súhlas so splnením podmienok na jeho pridelenie. Potvrdilo ju 34 záujemcov, ostatní nepredložili požadované doklady. Komisia následne uskutočnila výber uchádzačov o byt, s ktorým oboznámili prítomných na verejnom zasadnutí OZ dňa 12. júna 2013.
	Nájomníci sa začali sťahovať v letných mesiacoch  a po prekonaní prvých nedostatkov a odstránení sporných drobností, ktoré sa vyskytli v prvom období ich bývania, si začali užívať výhody nových bytov. Sú vybavené kuchynskými linkami a sanitou, okolo bytoviek sú priestranné parkoviská a čistička odpadovej vody. Mierne sa zvýšil aj počet obyvateľov obce, pretože niektorí sa presťahovali z iných obcí.
Rekonštrukcia budovy MŠ
	Ďalšou potrebnou investíciou v našej obci bola rekonštrukcia budovy bývalých detských jaslí, ktoré kedysi prevádzkovalo ENO Zem. Kostoľany a boli zrušené v roku 1991. Od tohto termínu bola budova nevyužívaná a postupne chátrala. Neskôr prešla do majetku obce, ale naďalej nebola využívaná. Po rôznych názoroch a návrhoch, ako s budovou naložiť, rozhodlo napokon OZ o jej pričlenení k jestvujúcej materskej škole v bezprostrednej blízkosti, pretože tá už nestačila spĺňať záujem obyvateľov o umiestnenie ich detí predškolského veku do zariadenia. Otázka sa stala akútnou, keď v roku 2010 muselo byť odmietnutých 12 záujemcov o umiestnenie detí do materskej školy pre nedostatok miesta. Matky, ktoré mali v pláne nastúpiť do práce, tak museli prehodnotiť svoje rozhodnutie, zostať s dieťaťom na rodičovskom príspevku a odložiť zamestnanie, alebo umiestniť dieťa do materskej školy v susednej obci.
	Až pri demolačných prácach sa ukázalo, že pôvodne naplánovaný rozsah práce nebude stačiť a rekonštrukcia musí byť rozsiahlejšia. Výsledkom bolo navýšenie rozpočtu na prestavbu, zariadenie kuchyne, nákup nového nábytku. (Viď kap. Rozpočet) Prestavba budovy bola rozsiahla  - od strechy až po zemné práce – takže z pôvodných jaslí zostali len holé obvodové múry. Obe budovy sú prepojené spojovacou chodbou, v starej budove zostali šatne, sociálne zariadenia a triedy, do novej budovy umiestnili oddychovú časť – spálňu aj spoločensko-relaxačnú miestnosť, ktorá slúži aj ako jedáleň, a modernú kuchyňu. 
	Do novej budovy bolo zakúpené aj nové zariadenie MŠ: detské stoly, stoličky, vybavenie šatní a sociálnych zariadení, nové lehátka a paplóny. Úplne nové spotrebiče dostala aj kuchyňa, pretože okrem stravovania detí je plánovaná aj príprava jedál pre dôchodcov. 
	Takto upravenou materskou školou s novými priestormi, rozľahlým vonkajším areálom na hry, parkoviskom pre rodičov a zamestnancov, sa môžeme pochváliť všetkým návštevníkom našej obce.         
Iné práce v obci
	Z ďalších investičných aktivít obce možno spomenúť aj tie menej náročné na financie aj prácu – rekonštrukciu multifunkčného ihriska v základnej škole, ktoré po niekoľkých rokoch užívania bez prevádzkového poriadku a určeného správcu bolo značne poškodené počnúc roztrhanými ochrannými sieťami okolo celého ihriska, nebezpečnými mantinelmi a poruchami na umelom trávniku, až po skorodované kovové časti – bránky a obvodnú konštrukciu. Na rekonštrukciu poslúžili aj prostriedky grantu Slovenských elektrární, a. s., vo výške 2000.- eur. Celkové náklady na opravu ihriska v areáli ZŠ predstavovali 12 400 eur.
	Aj v tomto roku obec pokračovala v budovaní detských ihrísk v jej jednotlivých častiach, tentoraz dostali rôzne preliezačky, šmýkačky, rebríky, pieskovisko deti na Ul. kpt. Weinholda. Všetky zábavné prvky detského ihriska majú príťažlivé žiarivé farby, ktoré oživujú šeď okolitej zástavby. Mamičky si môžu posedieť na nových lavičkách.
	Pracovníci obce vykonávajú pravidelné práce na údržbe majetku obce a verejných priestorov: opravy oplotenia a odstránenie zhrdzavených prvkov na jeho kovových častiach, nátery oplotenia, opravy poškodených častí budov v správe obce – škôl, domu kultúry, zdravotného strediska, obecného úradu, domu smútku, zariadenia športovísk, opravy miestnych komunikácií a chodníkov, starostlivosť o cintoríny, kosenie trávnikov na verejných priestranstvách.
	V dome kultúry pokračovala plánovaná prestavba kuchyne a vybavenie novým nábytkom a elektrickými spotrebičmi – ohrievačom vody, sporákom s rúrou na teplovzdušný ohrev a digestorom, „stolicou“ – elektrickým sporákom s veľkou platňou na nízkej podložke, mikrovlnnou rúrou. Nie je to síce klasické vybavenie ako v zariadení spoločného stravovania, ale pre potreby aj väčšieho množstva stravníkov poslúži lepšie ako doteraz.
SOCIÁLNE POMERY   
Obyvateľstvo
	Životná úroveň obyvateľov zostáva na rovnakej úrovni, záleží od toho, či majú zodpovedajúcu a slušne platenú prácu, aký je v rodine počet detí a majetkové pomery. Istoty obyvateľov sú mizivé, iba malý počet si môže povedať, že má zaistenú budúcnosť či pokojný život. Nezáleží pritom na veku, vzdelaniu, či miestu bydliska. Tradičné hodnoty v spoločnosti sa tiež menia a ľudia začínajú byť unavení z každodenného zápasu o slušné postavenie a živobytie.
	Zamestnanosť obyvateľov sa nezlepšuje, obyvateľov zamestnávajú okolité závody a úrady, značná časť záujemcov o prácu musí vycestovať do iných regiónov. Niektorí, hlavne ženy, chodia pracovať za hranice – do Rakúska a Čiech do výrobných podnikov, niektorí nájdu zamestnanie v reštauračných a pohostinských zariadeniach alebo na rôznych sezónnych prácach v stavebníctve, poľnohospodárstve. Rodiny si tak významne polepšia v rozpočte, ale strácajú na vzťahovej stránke, výchove detí, ktoré zostávajú na starosti druhého rodiča, prípadne starých rodičov.
	Pokračuje trend zamestnávania obyvateľov na pracovné dohody krátkodobého charakteru, pričom zamestnávatelia, väčšinou drobní podnikatelia, vyplácajú oficiálne len minimálnu mzdu, ostatné im doplácajú len „na ruku“, aby ušetrili na odvodoch do poisťovní. Zamestnanci sú nútení prijať aj takéto nevýhodné podmienky, pretože potrebujú prácu, ale následne sa ochudobňujú na svojich právach v prípade choroby, nezamestnanosti, dôchodku, keďže výška finančných náhrad sa odvíja od výšky odvodov počas odpracovaných rokov. Priemerná mesačná mzda na Slovensku je v tomto roku 824 eur. Dostáva ju však len malé percento našich občanov, keď si uvedomíme, že plat väčšiny bežných pracovníkov sa pohybuje hlboko pod touto hranicou – od 300 do 700 eur čistej mzdy, aj to mnohí dosahujú len pri rôznych príspevkoch a nadčasoch, Potom nie sú zriedkavé ani prípady, že kto má možnosť, pracuje aj vo viacerých zamestnaniach naraz.
	Od kúpyschopnosti obyvateľstva sa odvíjajú ďalšie skutočnosti – nákup nehnuteľností, denných potrieb, možnosti relaxu, dovoleniek, vybavenie domácností, zdravotníctvo, možnosti štúdia. Obstaranie bytu sa dnes môže dosiahnuť viacerými spôsobmi – prenájmom v bytovom dome, kúpou na hypotéku alebo postavením vlastného domu, čo je aj dnes častý spôsob, samozrejme, ak môžu mladí ľudia získať úver z niektorých finančných ústavov.
	Niektoré rodiny napriek systému štátnej pomoci upadajú do pásma chudoby, sú to napríklad nízkopríjmové skupiny obyvateľstva, rodiny s malými deťmi, kde jeden z rodičov zostáva na rodičovskom príspevku – dnes je to okolo 190 eur mesačne – neúplné rodiny, osamelé matky s deťmi, rodiny s nezamestnanými, rodiny s ťažko postihnutými členmi, ale aj seniori, ktorí poberajú neprimerane nízke dôchodky.
Dôchodcovia
	Práve posledná skupina obyvateľov je možno aj najpočetnejšia, do dôchodku sa odchádza v 62 rokoch muži a ženy ešte dobiehajú prechodné obdobie, keď sa výchova detí započítavala do vzniku nároku na dôchodok. Ešte stále sa dá odísť do predčasného dôchodku, túto možnosť využívajú ľudia v kritickom veku – teda v preddôchodkovom – keď im hrozí strata zamestnania s predpokladom, že si už prácu nenájdu.
	Na zmiernenie dopadov nepriaznivých okolností na život najstarších obyvateľov slúžia rôzne zľavy, ktoré poskytuje štát aj obec. Sú to kompenzácie dôchodcom a zdravotne postihnutým na dopravu, na bývanie, odpustenie koncesionárskych poplatkov za rozhlas a televíziu, v službách, úľava na miestnych daniach, dotované dovolenky.
	Obec poskytuje výpomoc niektorým občanom pri rôznych príležitostiach – jednorazové dávky finančnej pomoci, poukážky na nákup tovaru v mesiaci októbri pre občanov nad 80 rokov, poukážky pre deti z rodín v hmotnej núdzi. Dôchodcom, ktorí majú záujem o odoberanie obedov z materskej školy, obec prispieva na každý obed a takisto zamestnáva 10 opatrovateliek starých a bezvládnych ľudí na 4 hodiny denne, pričom dôchodcovia si priplácajú sumou 0,70 eur na 1 hodinu práce opatrovateľky.
	Od 1. januára 2013 nastáva zmena v poskytovaní dôchodkov – zvyšovať sa budú už nie o stanovené percento podľa pohybu miezd a inflácie, ale každému o pevnú sumu, ktorá bude pre všetkých dôchodcov rovnaká.
	Zdravotne postihnutí občania okrem spomenutých výpomocí čerpajú ešte ďalšie formy príspevkov a úľav podľa druhu postihnutia.
	V obci je k 31. 12. 2013 prihlásených na trvalý pobyt 1723 občanov – 831 mužov, 892 žien, čo je oproti minulému roku nárast o 53 ľudí. Občanov nad 80 rokov tu býva 91. Za rok 2013 sme privítali do života 16 detí – 9 chlapcov, 7 dievčat. Rozlúčili sme sa s 15 zosnulými spoluobčanmi, z toho boli 4 muži, 11 žien.
Zdravotníctvo
	Zo zmien v zdravotníctve za rok 2013, ktoré sa dotýkajú všetkých občanov, treba spomenúť opätovné zavedenie výmenných lístkov k lekárom – špecialistom, úprava platí od 1. apríla 2013. Boli zrušené predchádzajúcou vládou  v roku 2011 a teraz znovu zavedené s odôvodnením, aby pacienti nechodili svojvoľne do týchto ambulancií a nepreťažovali zdravotnícky systém.  Mnohí však nie sú s tým spokojní, pretože si v čakárňach odsedia dvakrát takú dlhú dobu – raz u obvodného lekára na výmenný lístok, následne u lekára – špecialistu, pričom v mnohých prípadoch sám pacient vie posúdiť, ku ktorému lekárovi má ísť pri výskyte zdravotných ťažkostí.
	V našej obci došlo takisto k zmene – k 1. máju 2013 odišiel z ambulancie pre dospelých MUDr. Šiška, ktorý dochádzal len v určených dňoch z Partizánskeho. Pretože sa nenašiel nový praktický obvodný lekár pre dospelých ochotný obsadiť uvoľnenú ambulanciu, zdravotný odbor vo VÚC Trenčín ju zrušil a zdravotnú dokumentáciu pacientov presunul k MUDr. Poljakovej zo zdravotného obvodu v Bystričanoch. Pacienti, ktorí nesúhlasili s týmto opatrením, si mohli svoju dokumentáciu sami presunúť k lekárovi, ktorého si vyhliadli buď v zdravotnom stredisku pri ENO  alebo  na poliklinike v Novákoch, prípadne v iných obvodoch.
	Obyvatelia nie sú spokojní s týmto riešením, pretože boli desiatky rokov zvyknutí, že ambulancia pre dospelých pacientov je priamo v obci a teraz sú nútení dochádzať do iných obcí a miest, čím sa im sťažil prístup k zdravotnej starostlivosti zo strany VÚC Trenčín.
KULTÚRA
	Najbohatšie zápisy z podujatí a akcií v obci vždy bývajú z kultúry. Je to tým, že kultúrne a spoločenské podujatia sú adresované všetkým občanom obce, prípadne aj z neďalekého okolia. Vypĺňajú ľuďom voľný čas a na chvíľu ich vytrhnú zo stereotypu všedných dní, aby v nich vyvolali pocit estetična a krásy, prípadne ich len pobavili. Častejšie sú akcie v jarnom a jesennom období, leto trošku stagnuje, ľudia si nájdu iné objekty zábavy. Organizátori ponúkajú záujemcom a divákom kultúrne podujatia stabilné, cyklicky sa opakujúce, ale hľadajú aj možnosti upútať pozornosť novými, ešte nepoznanými a neprežitými zážitkami.
Január
	V tomto roku začínala činnosť pracovníkov domu kultúry trochu netradične – 4. januára 2013 usporiadali novoročný karneval pre deti, ešte v čase zimných prázdnin, takže najmenší občania odštartovali sériu plesov a zábav spadajúcich až do tohtoročných fašiangov. Vo víre hudby a tanca pokračovala 12. januára 2013 trošku staršia mládež, keď dom kultúry pripravil 1. ročník Plesu mládeže s podtitulom Sen noci indickej s tanečnými ukážkami indických a orientálnych tancov. Toto obdobie v obci uzavrel ples dospelých – 26. januára 2013 sa konal už XVII. reprezentačný ples obce. Tentoraz bol obohatený aj vystúpením cimbalovej muziky z Poluvsia, ktorá ples oživila a prítomní sa pri nej výborne zabávali.
Február
	Fašiangové obdobie vrcholilo 9. februára, v piatok, keď tradičný sprievod fašiangovníkov v sprievode harmoniky chodil po obci – v obchodoch, úradoch, školách a odpoludnia aj v domácnostiach vykrúcali ženy a dievčatá vo veselom tanci a speve. Pokračovali aj v sobotu 10. februára dopoludnia, pretože obec je veľká a v piatok sa nedali navštíviť všetky ulice a domácnosti. 
	Sobotňajšie odpoludnie však už bolo venované fašiangovým radovánkam v dome kultúry. Tam sa od rána zvŕtali šikovné kuchárky a členovia kultúrnej komisie pri OZ, pripravovali zabíjačkové špeciality – klobásky, jaterničky, kapustu, zabíjačkovú kašu – ktoré sa od 14. hodiny po oficiálnom začiatku Fašiangov 2013 predávali za ozaj prijateľné ceny. Celý dom kultúry bol rozvoňaný týmito lákavými špecialitami, na ktoré čakali gurmáni a ktoré si kupovali nielen na priamu konzumáciu, ale aj domov. Počas celého odpoludnia sa vystriedalo v priestoroch domu kultúry – stoly boli rozložené aj vo vestibule a na terase domu kultúry – značné množstvo našich obyvateľov, ktorých pritiahli lákavé vône ponúkaných špecialít. Ženy z Denného centra Zem. Kostoľany nasmažili voňavé šišky pre tých, ktorí nejedávajú mäsové výrobky aj pre všetkých účastníkov na pomaškrtenie, a to dokonca zadarmo.    
	Večer o 19. hodine vystúpil súbor Domovina so spevom a tancami a spoločne s fašiangovníkmi rozpútali dobrú večernú zábavu, na ktorej vyhrávala do tanca skupina ANIMA z Bystričian. O polnoci sa síce pochovala basa, ale zábava pokračovala, keďže pôst začína až v popolcovú stredu.
Marec
	Dlhé desiatky rokov sa mesiac marec považuje za Mesiac knihy. Knižnice vtedy pripravujú rôzne lákavé podujatia, aby pritiahli ku knihe čo najviac čitateľov hlavne z radov detí a mládeže, keďže práve v tejto skupine ľudí čítanie kníh nie je samozrejmosťou. Z akcií našej obecnej knižnice bola najlákavejšia súťaž o Kráľa čitateľov za rok 2012, najlepší čitatelia boli odmenení vecnými cenami. Za celý rok bolo prihlásených 89 čitateľov, obnovený bol aj knižničný fond, ktorý sa rozšíril o 47 nových kníh. Okrem toho majú možnosť aj obyvatelia obce darovať nepotrebné knihy do obecnej knižnice, za rok 2013 tak urobilo 19 občanov.
	V roku 2013 nastali zmeny aj v osobe knihovníčky – dlhoročná pracovníčka knižnice p. Margita Remeňová odišla na dôchodok a po výberovom konaní bolo uvoľnené miesto obsadené dňa 1. júla 2013 našou občiankou Andreou Kopálovou. Súčasne sa menia aj otváracie hodiny v knižnici -v pracovných dňoch od 13. do 17. hodiny, oproti doterajším dvom dňom v týždni. 
Apríl
	V apríli sa konali len tradičné kultúrne akcie – 21. 4. 2013 to bol už 38. ročník Turnaja energetikov v riešení krížoviek a hádaniek. Súťažiaci, ktorých bolo v kategórii A 18, v kategórii B 19 a v kategórii K (domáci) 6, spolu teda súťažilo 43 krížovkárov, riešili po dve krížovky, v hádankách boli kategórie A, B, riešilo sa 20 hádaniek. Víťazom odovzdala vecné ceny starostka obce Ing. Jana Školíková. V kat. A zvíťazil Lucián Gonda z krúžku Šíravan Kristy, v kat. B bol víťazom Peter Samec z krúžku Žilinci zo Žiliny, hádanky kat. A vyhral Ivan Rias, Maratónci Košice, hádanky B Ivan Pastucha, Gumkáči Ružomberok. Domáci súťažiaci boli pre ich nízky počet odmenení všetci.   
	Medzi každoročné akcie, ktoré sa odohrávajú v našom dome kultúry v apríli, patrí Krajská prehliadka detských folklórnych súborov, tentoraz sa predstavili malí umelci svojim priaznivcom a divákom v sobotu 27. apríla 2013. Na prehliadke najlepších súborov z okresov Trenčianskeho kraja sa predstavili DFS Kornička Trenčín, DFS Bysterec Mníchova Lehota, DFS Papradňanček Papradno, DFS Malý Vtáčnik Prievidza, DFS Bystrinka Považská Bystrica, DFS Husiarik Brodzany.
	Organizátormi festivalu sú RKC Prievidza, Trenčiansky samosprávny kraj, Obec Zem. Kostoľany.
	Posledný deň v apríli je dňom, ktorý už očakáva príchod májových dní a symbolizuje ich postavením vyzdobeného mája. Tento rok priniesol niektoré zmeny, najväčšou bola zmena miesta – kým doteraz sa máj staval vždy na parkovisku pred DK SNP, v tomto roku sa po prvý raz postavil na tržnici v strede obce. Zdá sa. že táto zmena bola prospešná, pretože stavania mája sa zúčastnilo oveľa viac občanov ako v minulých rokoch, možno aj pre krásne počasie, ktoré pretrvalo až do večera, alebo program, ktorý ho sprevádzal, či ponúkané občerstvenie. V programe vystúpili ako každý rok deti z DFS Domovina s pásmom tancov a piesní o jari a máji, ako aj cimbalová muzika z Poluvsia. Prítomní sa mohli občerstviť nielen nápojmi – pivom, vínom, kolou, ale aj čerstvo napečenými koláčmi od členov komisie pre kultúru pri OZ. Spestrením boli zábavné súťaže pre divákov – v pílení dreva, vození osôb  na fúriku, pití piva, viazaní stužiek na máj.
	Občania privítali nový máj skutočne príjemne a radostne.
Máj
	Na začiatku mája sa rodiny venujú svojim matkám a starým matkám z príležitosti Dňa matiek. Dňa 10. mája 2013, v piatok odpoludnia, aj v našej obci pozvali ženy –mnohodetné matky, ktoré vychovali 4 a viac detí – do obradnej miestnosti ZPOZ, kde sa im prihovorila starostka obce Ing. Jana Školíková a odovzdala im drobné darčeky a kvety.
	O 17. hodine sa stretli matky a staré matky v dome kultúry SNP, kde ich pobavili ich deti a vnúčatá vo veľkom programe, v ktorom sa predstavili deti z MŠ, ZŠ,  tanečníci zo XOANY a muži zo speváckeho súboru Borinka pri DC Zem. Kostoľany. Pestro zostavený program zaujal a pobavil plnú spoločenskú sálu domu kultúry, takže mamičky odchádzali spokojné s výkonmi svojich ratolestí.
Jún
	V školstve a kultúre znamená jún veľmi významný mesiac, v ktorom sú v popredí deti – Medzinárodný deň detí sa oslavoval 8. júna 2013, teda v sobotu odpoludnia, v parku v strede obce. Už sa viackrát stalo, že MDD, akokoľvek dobre vymyslené a pripravené, sklamalo nepodarené počasie. Tak to bolo aj v tomto roku, takže daždivé počasie rozhodlo o tom, že všetky aktivity, hry a súťaže, sa museli presunúť do domu kultúry. Neskôr si tam pozreli aj divadelné predstavenie Princezná so zlatou hviezdou na čele v podaní divadla Clipperton z Banskej Bystrice. Po zlepšení počasia sa ešte v parku predviedli kynológovia a hasiči s penou z hasičského auta.
	Dňa 21. júna 2013, v piatok večer, pozvali svojich priaznivcov členovia hudobnej skupiny KAPELLKA na nádvorie renesančného kaštieľa na koncert so začiatkom o 21. hodine. Podujatie malo názov Noc hudby a interpreti sa predstavili s repertoárom skupiny ČECHOMOR.	Koordinátorom Noci hudby je Hudobné centrum a v našej obci sa koná po prvý raz, na Slovensku je to už druhý ročník. Konal sa vo viacerých mestách na Slovensku a zapojiť sa mohli štátni aj súkromní organizátori koncertov a hudobní umelci.
	Organizátorom Noci hudby v našej obci bol DK SNP a obec, prítomní si pochvaľovali krásny hudobný zážitok.
September
	Po letných prázdninách nanovo začínajú v septembri aktivity spadajúce do nového školského a výučbového roka. Najbohatšiu ponuku predostrela Súkromná základná umelecká škola (SZUŠ) XOANA Prievidza, ktorá otvára v školskom roku 2013/2014 pre 6 – 15-ročné deti kurzy v klasickom, džezovom aj ľudovom tanci, v latinskom aj orientálnom tanci a kurz orientálneho tanca pre ženy. Výučbové hodiny sa konajú každý týždeň v dome kultúry.
	Takisto DFS Domovina začína nový ročník v septembri, väčšina detí dochádza do súboru viac rokov.
Október
	V októbri sa robia akcie k Mesiacu úcty k starším, ich vyvrcholením je regionálna prehliadka voľnočasových aktivít seniorov pod názvom Jeseň je dar, ktorej XV. ročník sa uskutočnil v dome kultúry v dňoch 11. – 12. októbra 2013. Prehliadka mala tradičný priebeh, jednotlivé kluby dôchodcov sa prezentovali svojimi vystúpeniami zostavenými zo zábavných scénok a piesní. Na záver každého dňa bolo spoločenské posedenie, na ktorom sa v družnej zábave vzájomne zbližovali členovia jednotlivých klubov. 
	Podujatie sa konalo pod záštitou predsedu TSK MUDr. P. Sedláčka a organizovali ho okrem TSK aj RKC Prievidza, Krajská organizácia JDS Trenčín, Okresná organizácia JDS Prievidza, Obec Zem. Kostoľany. Okrem účinkujúcich dôchodcov a členov klubov dôchodcov sa stretnutia zúčastnili aj starostovia a primátori zo zúčastnených obcí a miest, zástupcovia TSK, aj poslanec SMERU SD Jaroslav Baška.
	Záujemcov z radov detí aj dospelých pritiahla v sobotu 26. októbra 2013 výstava exotických zvierat a plazov. Nevšedné druhy pavúkov a hadov zaujali všetkých návštevníkov.
November
	Dominantnou akciou novembra býva dlhoročná akcia pre spevákov – amatérov Krištáľová váza. Zúčastňujú sa jej mladí ľudia vo veku od 14 rokov a v tomto roku sa dňa 23. novembra 2013 konal už 32. ročník. Moderátorom súťažného odpoludnia bol Peter Kršiak, 9 súťažiacich na klavíri sprevádzal Michal Dírer a jeho hudobná skupina. Víťazkou sa stala 15-ročná Anna Bartová z Kostolnej Vsi. Ako hostia vystúpili bývalá víťazka R. Ranušová , spevák M. Harich a domáca L. Belicová.
December
	Vianočné obdobie začalo rozsvietením vianočnej výzdoby v celej obci a vianočného stromčeka na tržnici. Pokračovalo dňa 5. decembra 2013, keď sa o 15. hodine začali malé vianočné trhy, na ktorých si záujemcovia mohli kúpiť dekoračné predmety, ozdoby na stromček, perníky. Občerstviť sa mohli vianočným punčom, vareným vínom, koláčmi, ktoré ponúkali členovia komisie pre kultúru pri OZ za symbolickú sumu.
	V programe vystúpili spevácke skupiny – muži a ženy z Borinky, spevácky súbor pri evanjelickej farnosti, spevácka skupina ZPOZ, deti z DFS Domovina. Po programe prišiel Mikuláš, ktorý rozdal deťom balíčky. Malé vianočné trhy skončili o 18. hodine.   
	Vianočnú atmosféru prinášali aj koledníci z DFS Domnovina, ktorí koledovali – spievali, vinšovali – v školách, na zdravotnom stredisku, obecnom úrade, v domove sociálnych služieb, ale aj v niektorých rodinách. Ďalšími koledníkmi boli deti z rímsko-katolíckej farnosti, ktoré navštevovali domácnosti dňa 26. 12. 2013.
	Na záver roka sa mohli všetci, ktorí mali dobrú náladu, pobaviť v dome kultúry. Jeho pracovníčky pripravili Batôžkový Silvester, aby pri veselej zábave, hudbe a tanci privítali príchod Nového roka. Už tradične sa úderom dvanástej hodiny zo všetkých strán ozývali zvuky ohňostroja a osvetľovali tmavú nočnú oblohu pestrofarebným divadlom.
Zber šatstva
	Hoci sú v našej obci rozmiestnené kontajnery, kde môžu občania odložiť nepotrebné šatstvo, tento zber osobitne vykonávajú aj pracovníčky domu kultúry. Zber sa vyhlasuje prostredníctvom miestneho rozhlasu a obyvatelia môžu počas viacerých dní odovzdať akékoľvek obnosené oblečenie, bytové textílie, koberce, periny do určených priestorov v DK SNP. V roku 2013 sa zber uskutočnil dvakrát.
ŠKOLSTVO
Materská škola
	Pozornosť našej obecnej pospolitosti sa v roku 2013 sústredila predovšetkým na materiálnu stránku prevádzky materskej školy. Po rokoch rozličných názorov a plánov, ako využiť bývalú budovu detských jaslí, sa v septembri 2013 otvorila ako nový trakt už jestvujúcej MŠ a vynovené priestory spolu so zmenami na vonkajšom vzhľade pútali občanov, takže sa aj počas výstavby a hlavne po jej ukončení napríklad na Dni otvorených dverí v decembri 2013 chodili zoznamovať s jej prerodom na krásne moderné priestory, ktoré si naše deti určite zaslúžia. (Viď kap. Výstavba)
	Rozšírením priestorov v MŠ sa utvorili podmienky na zriadenie tretej triedy s celodennou prevádzkou, takže v septembri do nej bolo zapísaných 47 detí. Staralo sa o ne 6 pedagogických pracovníčok s riaditeľkou . Ľubicou Pastierikovou a 4 pracovníčky ako obslužný personál.
	Práca s deťmi sa ako každý rok sústreďuje na viac oblastí – sú to náučné, výchovné aj zábavné prvky, ktoré denne sledujú učiteľky MŠ pri svojej pedagogickej činnosti. Každá náplň práce je zameraná na nejaký cieľ – poznávanie prírody pri besede s lesníkom, pri opekaní v prírode, veľmi vydarená bola Lúčna slávnosť, ktorú tentoraz poňali zábavne, so spevom a tancom, keď deti na nádvorí napodobňovali rôzne živočíchy, ich správanie a život.
	Zábavné činnosti sa spestrujú návštevami, ktoré im prinesú radosť – predstavenie detí zo ZUŠ Nováky, zo ZŠ Zem. Kostoľany, deti z DFS Domovina, fašiangovníci, ale na druhej strane aj deti z MŠ chodia na návštevy a výlety mimo svojho zariadenia.
	V obci sa predstavujú s programom, ktorý pod vedením svojich učiteliek nacvičili a rodičia môžu svoje deti vidieť na besiedkach v škôlke, pri výstavkách, kde prezentujú svoju šikovnosť. Deti majú rady pohyb, o čom svedčia ich úspechy a ich nasadenie v športovej olympiáde, ktorej X. ročník sa v roku 2013 uskutočnil, kde pretekali spoločne s deťmi z MŠ Kamenec p. Vt. a Bystričany. Pre deti 4,5 – 6-ročné usporiadal p. Gogola z Novák plavecký kurz v Chalmovej ako prvotné oboznámenie sa so správaním vo vode.
Základná škola
	Základná škola je zriadená obcou ako plnoorganizovaná, so všetkými deviatimi ročníkmi. Triedy sú slabo naplnené, v 1. – 4. ročníku je spolu 38 žiakov, 5. – 9. ročník navštevuje 71 detí, spolu je v ZŠ 109 žiakov, hoci kapacity má škola oveľa väčšie a je aj materiálne a personálne dobre vybavená. Aj v našej obci sa už objavuje trend, že rodičia vozia deti do mestských škôl – Novák a Prievidze, predpokladajú, že vo vybraných školách im dajú kvalitnejšie vzdelanie. Nedá sa však určiť, podľa čoho tak usudzujú, keďže pri letmom porovnaní sa javia všetky okolité školy ako rovnocenné, ba niekedy aj lepšie, ak sa orientujeme podľa ich úspešnosti na vedomostných olympiádach a súťažiach či v celoštátnom meraní. Výsledkom poklesu počtu žiakov môže byť menej financií zo strany Ministerstva školstva SR, teda vyššie náklady zo strany obce.
	O žiakov sa v škole stará 12 učiteľov, 2 vyučujú externe a dve vychovávateľky. Nepedagogických zamestnancov je 7, tí  pracujú ako kuchárky a upratovačky, školník a dve administratívne pracovníčky. Na 1. stupni sa všetky predmety vyučujú odborne, na 2. stupni je neodborne odučená biológia, geografia, občianska výchova, fyzika, etická a regionálna výchova, svet práce. 
	Pedagogickí pracovníci sa okrem vyučovania venujú žiakom aj mimo vyučovania, pri príprave na súťaže a olympiády – zo slovenského jazyka, anglického jazyka, dejepisu, chémie, geografie, biológie, matematiky, na Pytagoriádu, umelecké súťaže, športové súťaže. Na podporu vyučovania a výchovy škola organizuje mnohé mimoškolské podujatia pre deti – výstavky, výlety, besedy, poznávanie obce a jej dôležitých centier, vychádzky do okolia obce, športové dni, zbery, dodržiavanie ľudových tradícií, pripomínajú si pamätné dni obce a krajiny, pripravujú darčeky, vystupujú s programom v obci a na akciách ZPOZ.
	Okrem toho pedagógovia vypracovali a realizovali niekoľko projektov – na podporu čítania detí pod názvom Mami, oci, prečítaj mi rozprávku, Rozprávka na každý deň, Záložka do knihy spája školy, Z rozprávky do rozprávky – všetky rozvíjali čitateľské aktivity v spolupráci s rodičmi, knižnicou či inými školami. Ďalšie menšie projekty boli zamerané environmentálne i na rozvoj športových aktivít.
	V 1. – 2. ročníku je schválené slovné hodnotenie, v 3. – 4. ročníku používajú slovné hodnotenie aj klasifikáciu známkou. Na druhom stupni niektoré predmety – etická a náboženská výchova, regionálna výchova, technika a tvorba životného prostredia, svet práce, technika a rodinná príprava – nie sú vôbec hodnotené, žiaci dostanú len vyjadrenie „absolvoval“.
	Prospech žiakov vzhľadom na ich nízky počet v triedach je prijateľný, prospeli všetci žiaci, takisto s najlepším hodnotením zo správania. Dochádzka detí do školy je dobrá, nie sú žiadne neospravedlnené hodiny.
	V ponuke krúžkov si na začiatku školského roka mohol vybrať každý žiak či rodič, pracovalo 11 krúžkov v 13 skupinách: Angličtina hrou,  futbalový, chovateľský, logické hry, Mladý chemik, Mladý novinár, strelecký, tradičné a netradičné športy, tvorivé dielne, Vševedko. Vedú ich pracovníci školy aj aktivisti z obce.  
	Riaditeľkou školy je Mgr. Miroslava Hepnerová, jej zástupkyňou Ing. Eva Lesáková. Pri ZŠ pracuje Rada školy, ktorá má 9 členov – 2 pedagogickí pracovníci, 1 nepedagogický zamestnanec, 3 zástupcovia rodičov a 3 zástupcovia zriaďovateľa. Predsedníčkou Rady školy pri ZŠ Zem. Kostoľany je Jana Kmeťová, vychovávateľka ŠKD. Na svojich zasadnutiach sa školská rada zaoberá plánom práce školy, správou o činnosti školy, výchovno-vzdelávacími výsledkami, mimoškolskou činnosťou, rozpočtom školy a jeho čerpaní

ŠPORT
Futbal
	Pod pojmom šport sa u nás mnohokrát ako jeho synonymum rozumie futbal. Je to veľmi úzko zameraný pohľad hlavne na šport, ale medzi priaznivcami v našej obci vedie prím, hoci sa u nás pestujú aj iné športy, napríklad tenis, o ktorom väčšina našich obyvateľov ani nevie.
	Naši futbalisti športujú v troch formáciách – starší a mladší žiaci a dospelí. V jesennej časti boli do prípravy zapojené aj mladšie deti vo veku 6 – 9 rokov, prípravné obdobie využívajú na osvojenie základných pravidiel futbalovej abecedy a získanie pozitívneho vzťahu k pohybu, športu, futbalu.
	Žiacke družstvá hrajú v III. lige mladších a starších žiakov. V jesennej časti súťaže sa umiestnili mladší žiaci na 7. mieste, starší žiaci obsadili dvanáste miesto. Muži po sklamaní z 11. miesta v uplynulom ročníku skončili v jesennej časti na výbornom 5. mieste. Bodku za touto časťou súťaže dalo spoločenské posedenie v DK SNP dňa 16. novembra 2013, na ktorom sa okrem trénerov, hráčov, funkcionárov TJ aj obce, zúčastnilo aj značné množstvo priaznivcov futbalu z radov športovej verejnosti. Zhodnotili na ňom účinkovanie všetkých športových zložiek v obci, ocenili najlepších futbalistov, osobitne udelili titul Hráč roka brankárovi Marekovi Zvalovi, ktorý v tejto ankete medzi priaznivcami nášho futbalu získal najvyšší počet bodov. Posedenie utužilo vzťahy aj medzi športovcami a vedením obce, medzi športovcami navzájom aj medzi futbalovými priaznivcami a futbalistami všetkých vekových kategórií.
	Výbor Slovana Zem. Kostoľany vedie jeho prezident Vladimír Duda, ďalej v ňom pracujú Marián Rybár, Jozef Perniš, František Maslonka, Marián Hancko ml., Miroslav Páleník. Trénerskú funkciu vykonávajú v družstve futbalovej prípravky Marián Rybár, mladších žiakov vedie Martin Rendek, starších žiakov Peter Hurtiš a družstvo dospelých trénuje Mgr. Ján Krajči.
Dievčenský futbal
	Družstvo dievčat – futbalistiek pokračovalo vo výborných výkonoch aj v roku 2013. Osvedčené zloženie dievčat zaručilo, že medzi školskými futbalistkami na turnajoch podávali stabilne dobré výkony a prebojovali sa cez obvodové, okresné, regionálne a krajské kolo až do finálového kola, ktoré sa konalo dňa 21. júna 2013 v Leviciach. Na Majstrovstvách Slovenska v Malom futbale žiačok ZŠ Jednota Cup obsadili na celoslovenskom kole 2. miesto, z čoho majú určite radosť nielen hráčky, ale aj vedenie ZŠ Zem. Kostoľany, učiteľ Tv Ľubomír Mokrý, rodičia  a spolužiaci. O tento úspech sa zaslúžili hráčky z vyšších ročníkov ZŠ, zväčša z 9. ročníka. (Viď kap. ZPOZ)
Spomienkový zápas	
            Dňa 8. júna 2013 zorganizoval futbalový oddiel nevšednú akciu – aby si diváci, hráči aj rodina pripomenuli osobnosť nášho futbalu Vlastimila Hlohovského, zorganizovali na jeho počesť spomienkový zápas, pri ktorého organizovaní im účinne pomohol jeho syn Filip, dnes hráč Slovana Bratislava.
	Vlastimil Hlohovský vyrastal v našej obci, takže sa už od detských rokov venoval futbalu. Keď skončil s aktívnou hrou, začal trénovať našich futbalistov, i keď už niekoľko rokov býval v Prievidzi, kde vychovával s manželkou svojich dvoch synov, tiež oboch výborných futbalistov. Celý život bol spojený s našou obcou aj ako pracovník ENO Zem. Kostoľany, až kým ho neskolila zákerná choroba, na následky ktorej predčasne odišiel.
	Z exhibičného futbalového zápasu medzi bývalými dorastencami – zverencami trénerov Františka Komžíka a Vlastimila Hlohovského – z našej obce a ich bývalými súpermi z Bystričian, sa stal futbalový sviatok. V predzápase sa predstavili žiacke družstvá, ktoré odohrali posledné majstrovské zápasy sezóny a potom už vybehli na trávnik obe mužstvá posilnené o 4 futbalistov Slovana Bratislava, z ktorých divákov najviac zaujímal Filip Hlohovský a hráč z Bystričian Branislav Obžera. Organizátorov potešil aj záujem a prítomnosť členov rodiny Vlastimila Hlohovského. Výsledok 9 : 7 v prospech našich futbalistov nebol podstatný, oveľa viac si všetci vážili, že si takto dôstojne pripomenuli pamiatku nášho bývalého hráča a trénera.
Medziuličný turnaj vo futbale
	Futbalovým sviatkom možno nazvať aj uličný turnaj o Pohár obce, ktorý je nazvaný po našom rodákovi a bývalom hráčovi a futbalovom funkcionárovi Jánovi Ziaťkovi, ktorý mal tiež podobný osud  ako V. Hlohovský v tom, že nás v dôsledku choroby predčasne opustil a do posledných chvíľ sa aktívne zaujímal o našu obec a náš futbal. 
	Tohtoročný turnaj ulíc sa uskutočnil dňa 29. augusta 2013, predstavili sa na ňom bývalí aj súčasní futbalisti aj priaznivci futbalu z družstiev Domovina, Podhora + Kórea, Kolónia, Dedina. Turnaj prilákal aj pekným počasím, rôznymi atrakciami, ponúkaným občerstvením a samozrejme výkonmi futbalistov, ktorých povzbudzovali celé rodiny a ulice. Atmosféru turnaja vytvárali výkony hráčov, z ktorých najväčšie majstrovstvo preukázali muži a chlapci družstva Kolónie, ktorí dokázali poraziť všetkých a získať víťaznú trofej, za nimi zostali futbalisti Domoviny, Podhory + Kórey a ako posledná sa umiestnila Dedina.
Ostatné turnaje 
	Každý rok sa okrem majstrovských súťaží hráči zúčastňujú niekoľkých ďalších  stretnutí. V tomto roku sa starší žiaci zúčastnili na Turnaji šiestich v Nedožeroch-Brezanoch, kde proti sebe hrali víťazi II. a III. triedy. V konečnom poradí získali naši žiaci 4. miesto.
Beh SNP
	Tohtoročný, už 5. ročník Behu SNP, zorganizovala obec spolu so ZO SZPB a ZŠ Zem. Kostoľany dňa 21. septembra 2013. Štart a cieľ bol pred základnou školou, pretekári boli rozdelení do 15 kategórií podľa veku. Medzi chlapcami MŠ bol najlepší Adrián Masár z Čerenian, MŠ dievčatá Bibiana Mikulová,  Zem. Kostoľany. 1. – 2. r. ZŠ chlapci víťaz Daniel Bobok, Zem. Kostoľany, dievčatá Eva Vážanová, Kamenec p. Vt. 3. – 4. r. ZŠ chlapci víťaz Bruno Hanus z Nitr. Sučian, dievčatá Bianka Gogorová, Čereňany. 5. ročník ZŠ chlapci Christian Gážik z Čavoja, dievčatá Viktória Tkáčiková, Zem. Kostoľany, 6. – 7. r. ZŠ chlapci Martin Čertík, Koš, dievčatá Laura Schuhtanczová, Koš. 8. – 9. r. chlapci Patrik Švec, Oslany, dievčatá Simona Lovaštíková, Oslany. Najlepší z kategórie vojakov bol Roman Mikula a medzi seniormi si víťazstvo odniesli Kristína Brezoňáková a Peter Plevka.
Individuálni športovci
	Od roku 2010 sa behu, cyklistike a duatlonu venuje náš mladý športovec Tomáš Benko. Športom sa zaoberal už ako chlapec, ale venoval sa spolu s ďalšími predovšetkým futbalu. Postupne sa zúročili ťažké a náročné tréningy, až prišli prvé úspechy a teraz už zbiera ovocie svojej práce. Dosiahol najlepšie umiestnenie na cyklistických pretekoch, takže nás teší táto športová aktivita, ktorou nielen napĺňa svoje športové ambície, ale šíri v dobrom zmysle slova meno našej obce.
	Už viackrát sa na tomto mieste uvádza aj meno ďalšieho individuálneho borca – Ing. Štefana Karaka. Svojou húževnatosťou dokáže prekonať aj najnáročnejšie prekážky. V horskom behu, kde vo svojej kategórii nad 60 rokov obsadzuje výborné miesta, ale dokazuje, že ak niekto veľa trénuje a veľmi chce, prekoná iných aj sám seba. V tomto roku sa mu splnilo predsavzatie úspešne absolvovať horský ultramaratón v Chamonix, kde napokon obsadil 21. miesto, keď predtým musel zdolať 168 kilometrov s prevýšením 9600 metrov a celkovým časom viac ako 43 hodín dokázal zdolať ďalších pretekárov. O tom, že preteky a hlavne trať bola veľmi náročná, svedčí aj skutočnosť, že sa bežalo od piatka odpoludnia do nedele obeda a zo 100 pretekárov na trati preteky absolvovalo napokon len 34.
POČASIE
	Už viac rokov za sebou napadol po Novom roku sneh a udržal sa dlhšiu dobu. Spolu s mrazmi prispel k tomu, že sa dá lyžovať,  sánkovať aj korčuľovať na prírodnom ľade. Sneh pribúdal aj vo februári, takže máme krásnu zimnú atmosféru s nočnými teplotami, ktoré klesajú až na -10°C. V niektorých dňoch sa sneh miešal s dažďom, alebo celkom pršalo, takže snehu postupne ubúdalo. Na konci mesiaca sa prudko otepľuje a v priebehu niekoľkých dní sa sneh úplne roztopil, prišli pekné, slnečné dni s vyššími teplotami.
	V marci sa na začiatku síce oteplilo, sú naďalej pekné, slnečné dni, ale v noci pretrvávajú mrazy až do -6° C. Studené počasie potom pokračovalo až do konca mesiaca, na jeho konci prišlo dokonca sneženie, takže namiesto pekného jarného počasia, ktoré každý očakával, prišla snehová nádielka a pripomínalo to skôr Vianoce ako Veľkú noc. Záhradkári už netrpezlivo vyčkávajú na slnečné lúče a práce na poli, no zatiaľ sa drží zima. 
	Taký istý charakter počasia pretrváva aj na začiatku apríla, v lyžiarskych strediskách sa na Veľkú noc ešte veselo lyžovalo, lebo snehové podmienky boli lepšie ako inokedy v zimných mesiacoch. Oteplenie a príchod skutočnej jari, nielen tej kalendárnej, sľubujú meteorológovia až na druhú polovicu mesiaca. Pri všetkých rozhovoroch už ľudia túžia po teple a príchode jari, poľnohospodári hlásia nedodržanie termínov v sejbe obilnín a posun výsadby v zeleninárstve aj ovocinárstve. Zimné šaty a odev sme odložili až v polovici mesiaca apríla, zakvitli stromy, jarné kvety a záhradkári vyšli s náradím do záhradiek a polí.
	V máji bolo pekne a teplo, spočiatku aj so striedaním daždivých a slnečných dní, neskôr až do konca mesiaca sú chladné daždivé dni a slnko nevyšlo aj niekoľko dní za sebou. V dôsledku ochladenia zastala vegetácia, denné teploty klesajú na 8 – 12° C. Tento nepriaznivý trend počasia pokračuje aj v začiatočných júnových dňoch, oteplilo sa až v polovici mesiaca, ale až tak, že po niekoľkých dňoch prišli úplne nečakane veľmi vysoké teploty, až 33°C. Dňa 21. 6. bolo ráno o 8. hodine na teplomeri už 30°C, večer sa pohybovala teplota okolo 26°C a čiastočne sa ochladilo až v noci, ale stĺpec teplomera neklesol pod 20°C.
 Na konci júla bola až tropická teplota, napríklad 28. 7. bolo odpoludnia 35°C, v noci okolo 20°C. Horúce a suché počasie pretrváva aj v auguste. Ráno býva svieže, v priebehu dňa sa síce otepľuje a horúčavy okolo 30°C zostávajú až do večerných hodín, no v noci sa prijateľne ochladí, na druhý deň sa situácia opakuje. Kto má rád teplé leto, príde si na svoje počas oboch letných mesiacov, nezáleží, či ich trávi niekto na Slovensku alebo pri mori, teplo je úplne všade.
V polovici mesiaca septembra sa nielen ochladilo , ale prišli upršané dni s následným poklesom teplôt na 12 – 16°C. Postupne sa ochladzuje aj v októbri a novembri, stále je relatívne pekne s občasným dažďom. Tento istý charakter počasia pretrváva aj v decembri, kedy sú teploty okolo nuly, prípadne v noci málo pod nulou. Vianoce sú bez snehu, pretrváva celkom príjemné počasie, denné aj nočné teploty sú nad nulou a neochladzuje sa. 
ZÁVER                          
Prežili sme bežný rok s obyčajnými aj výnimočnými udalosťami, niektoré z nich rezonovali v obecnej pospolitosti dlhšiu dobu, napríklad voľby starostu obce, iné nás oslovili málo – voľby do VÚC. Pri celkovej bilancii možno s radosťou zaznamenať nárast investičnej výstavby, dokončenie bytoviek, v ktorých našlo bývanie 73 obyvateľov a nemenej dôležitá bola aj prestavba budovy bývalých detských jaslí na ďalšiu budovu materskej školy.
Vedenie obce nezabúdalo na svojich občanov pri ich okrúhlych životných jubileách, takisto si uctili všetky pamätné dni a sviatky, ktoré sa viažu k našej obci. Podporu získavajú kultúrne akcie a mnohé obec aj sama organizuje prostredníctvom pracovníkov domu kultúry a komisie pre kultúru, vzdelanie a šport pri OZ. Svoju pozornosť aj finančnú podporu dostávajú aktívne organizácie a spolky, či ide o deti mládež, dospelých alebo seniorov. Ich členovia sa za to odvďačujú aktívnou prácou v obci a podieľajú sa na príprave jej akcií.
Samozrejme, že si nikto nedovolí tvrdiť, že naša obec a život v nej je rajom na zemi. Je ešte mnoho oblastí, kde ľudia čakajú nápravu v materiálnej , sociálnej, verejno – spoločenskej oblasti. Všetkých určite najviac ťaží absencia všeobecného lekára pre dospelých, čo často vedeniu obce vyčítajú, chceli by naraz všetky opravy a úpravy ulíc, chodníkov, budov, nechcú niekedy akceptovať, že všetko potrebuje čas a niečo aj nemalé finančné prostriedky. Naučili sme sa so samozrejmosťou prijímať dobré a nevieme ani pochváliť to, čo sa nám páčilo. A naopak, ak utrpíme, niekedy aj svojím pričinením, nejakú ujmu, viníme všetkých okrem seba. Taká je už mentalita našich ľudí, ešte potrvá dlhšiu dobu, kým z ľudí opadne opatrníckosť, ustráchanosť a bojazlivosť, ktoré sa v priebehu desaťročí v nás zakorenili a naučíme sa triezvo hodnotiť život v našej spoločnosti aj obci.
Možno, že rok 2013 prispel k tomu, že sa aspoň malému percentu ľudí v našej obci život nezhoršil, ale zlepšil a sú s ním spokojní.